Chants
Track 1
rh050
U Hanlil Cħeen


kaytabi tumen yum Antonio Hau, Te Ab


‑‑‑ ‑‑‑ ‑‑‑

rh050
te ua binen ti cacaboob noh cabiloob uaye yumen


te ua binen ti zaya yumen


te ua binen ci xolaanpixtantic in yumen


alaan, alaan

rh055
te ua binen xolaan in ci kubic zuhuy thel xan


tenterez


ti tu ci kay in ualak thel


te ua binen kubentic ti zuhuy zaya


te ua bin u kukul espiritu

rh060
ti ci tal papalancil


te ua bin u ci tal ti xan ti le zuhuy lugar


cu tal u peczah le zuhuy ha xan


te ua bin in kubentic ti ah noh cabiloob, ah tepaloob yumen


alaan, alaan

rh065


te ua bin


cin ci xolaanpixtantic


te ua binen, ti cu bin


te ua binen ti xolaan pix

rh070
te ua binen tin uacacinba


tu tan humppel zuhuy zaya xan in yumen


te ua binen ti xolaanpixtantic ti ah tepaloob yumen


ich kaba dios, mehenbil dios, espiritu santo, amen

rh075


‑‑‑ ‑‑‑ yum san pedro yum san pablo yum san esteban


beyoritas cin bin xolaan pix xan


ti santo ah noh cabiloob, santo zuhuy ah cacaboob, ah tepaloob xan

rh080
ti can titzil caan uaye xan yumen


ti beyoritas xan cin bin tu hol zuhuy actun


tin presentarcinba tu hol zuhuy hol, tu zuhuy zaya


te tu tanchumuc zuhuy zaya cin bin ca cin uacacinba xan


ca cin presentarcinba xan cin bin xolaan pix xan

rh085
cin kubentic xan ti ah noh cabiloob ti zuhuy ah cacaboob


ah cacab ti ah tepaloob ti can titz caan ti can titz luum


ti cruz luum ti cruz caan ti cilich luum ti cilich caan


ti ah tepaloob yumen


yetel trece ah balamoob, trece apostales, trece ah cacaboob,

rh090
trece mozon ikoob, trece ah tepaloob xan, trece ah hoyaboob xan


cin bin xolaan pix xan cin tzental ti humppel zuhuy zaya


ti humppel santo zuhuy domingo ti humppel santo zuhuy la una


beyoritas cin bin xolaan pix ti humppel santo la una xan

rh095
beyoritas xan cin bin ocbal ti humppel zuhuy actun xan


ti tanchumuc xan


beyoritas cin bin presentartic ti santo zuhuy ku xan tulacal xan


cin kubentic ti zuhuy ah cacaboob ah tepaloob xan


ti tanchumuc ti zuhuy santo solar xan

rh100
ti beyoritas xan cin bin xolaan pix xan


tin kubentic ti ah noh cabiloob


ah zuhuy ah cacaboob ah tepaloob xan


ti can titz caan ti can titz luum ti cruz luum ti cruz caan


ti cilich luum ti cilich caan cin bin xolaan pix xan yumen

rh105
ti beyoritas xan cin bin xolaan pix ti noh ah cabiloob


ti zuhuy ah cacaboob ah tepaloob xan


ti can titz caan ti can titz luum


ti beyoritas ti ah tepaloob ti ah can titziloob xan


ti beyoritas xan cin bin xolaan pix ti santo ah noh cabiloob

rh110
ti zuhuy ah cacaboob ah tepaloob


cin bin ti zuhuy zaya xan tanchumuc xan


cin bin ti santo zuhuy zaya xan


cin uacacinba cin in katic u poder xan


utial u bin dos años xan utial u ocoloob tulacaloob

rh115
ti zuhuy ah tepaloob yumen


ti beyoritas xan cin bin xolaan pix xan


cin kubentic ti ah noh cabiloob


zuhuy noh uahiloob zuhuy cħimiloob


zuhuy koliloob zuhuy tulacal xan

rh120
beyoritas xan cin bin xolaan pix xan ti ah noh cabiloob


ti zuhuy ah cacaboob ti ah tepaloob xan yumen


ich kaba dios, u mehenbil dios, u espiritu santo, amen


yetel yum san jose, yum san pedro, yum san padre,


yum san esteban, yum san juan

rh125
ti beyoritas ti jesus xan cin bin xolaan pix


tin kubentic ti ah noh cabiloob tin santo zuhuy meyah


ti santo zuhuy cristo xan


cin bin xolaan pix ti xan cin bin ti ah noh cabiloob


ah zuhuy cacaboob ah tepaloob xan ti ah can titziloob yumen

rh130
tulacal tun le zuhuy santo meyah uaye tu mentic uayo


ti can titzil xan beyoritas xan yumen


eh ich kaba dios, mehenbil dios, u espiritu santo


beyoritas cin bin xan xolaan pix xan


cin kubentic xan ti ah noh cabiloob

rh135
ti zuhuy ah cacaboob ah tepaloob


ti can titz caan ti can titz luum


tu cruz luum tu cruz caan tu cilich luum tu cilich caan


ti beyoritas xan ti cilich oxil ti cilich caan


ti beyoritas cin bin xolaan pix ti xan

rh140
ti beyoritas xan cin bin xolaanpixtic ti ah noh cabiloob xan yumen


colen


ti ua cin bin ci xolaanpixtantic

rh145
te ua cin bin ti in yumen


te ua binen ci xolaan pix


ua he binen ci xolaanpixtantic


te ua cin bin ci kubic ti ah noh cabiloob


ti ah cacaboob ti euanoob yumen

rh150
alaan, alaan


te ua bin


tin bin ci xolaanpixtantic


te ua bini, ti cu bin xan

rh155
ta ua binoob tu chiltaloob


ta ua binoob papalanciloob


te ua lolol che ti cu taloob


te ua cu bin ti cici taloob


te ua bin le kakaz ikaloob

rh160
te ua bin mozon ikoob, trece ah tepaloob


te ua bin u trece ah balam


te ua bin te in ci uacacinba tanchumuc


ti humppel nohoch zaya ualak yumilen


alaan, alaan

rh165


ca ua bin


cu ci concoob bin


ti titz ua can titz ua bin


ti can titz ua bin luum

rh170
ti can titz ua bin ah tepaloob


ta ua bin cin ci kubic xan ti a yumilen


ta ua bin ci u kay zuhuy thel xan


tenterez


ti ci u kay in ualak thel

rh175
te ua bin ci papalancil


te ua bin u kikel thel


te ua bin u ci papalancil u kukul espiritu


te ua bin in ci xolaanpixtic


te ua bin in ci kubic ti ah noh cabiloob

rh180
ti ah cacaboob ti euanoob xan


tzolocnac, tzolocnac, cu taloob bin ah tepaloob a yumilen


alaan, alaan


chen tin bin, chen tin bin

rh185
ca hoken ti hunppel xay be


ca tu uacacinba tumen c' yumil caan jesus cristus


ca tu cħocħ kat tin chi


max a yum, max a na


ca tin ualic

rh190
in na zuhuy santa maria, yetel in yumil caan jesus cristus


zen zublacen utial in kubic in meyah


ti max tu chiltal tu yokol cab


tuux tu hokol kin tech ca hokol ti santo gloria xan


yetel cin kubentic xan in zuhuy santo meyah xan

rh195
ich kaba dios, mehenbil dios, espiritu santo, amen

rh200
ti beyoritas xan cin bin xolaan pix xin ti ah noh cabiloob


ti ah zuhuy cacaboob, ti ah tepaloob xan


ti zuhuy noh uahil, zuhuy sopa, cin kubentic tulacal xan


ti ah cacaboob ti ah tepaloob ti hunppel santo zaya xan


ti beyoritas xan cin bin xolaan pix ti santo ah noh cabiloob

rh205
ti santo zuhuy ah cacaboob ti ah tepaloob xan ti can titziloob xan


uay xan cu kubic xan ti noh cabiloob xan


ti ah cacaboob ti ah tepaloob


ti can titz caan ti can titz luum


ti beyoritas xan cin bin xolaan pix xin cin kubic xan

rh210
ti ah noh cabiloob xan ti zuhuy ah cacaboob


ti ah can titziloob xan


uay ti hunppel santo zuhuy zaya


ti ah balamoob trece ah balamoob trece ah cacaboob


tin tzentah ti hunppel santo zuhuy zaya

rh215
ti santo can titzil xan uay yumenen


ti beyoritas xan cin bin xolaan pix xin ti ah noh cabiloob xan


ti zuhuy ah cacaboob ti ah tepaloob xan


ti ah can titziloob xan ti beyoritas yumenen


yetel u zuhuy balcheob u zuhuy koliloob u zuhuy cħimiloob

rh220
zuhuy noh uahiloob yetel zuhuy tulacal zuhuy pibil xan


ti beyoritas cin bin xolaan pix ti ah noh cabiloob xan


ti zuhuy ah cacaboob ti ah tepaloob xan ti beyoritas yumenen

rh225
colen


te ua cin ci ua xolaanpixtantic


te ua binen in kubic xan


te ua binen in xolaanpixtantic


uay xanen in yumenen

rh230
te ua bin yuch dzayatzil tu hol u zuhuy zaya xan in yumenen


alaan, alaan


te ua bin cin ci xolaanpixtantic


te ua binen ci xolaanpixtantic

rh235
te ua binen ci pali tu noh cabiloob xan


te ua binen ci colpali in yumenen


tu tan ua binen ci xolaanpixtantic tu tan ah tepaloob


alaan, alaan

rh240
ca ua bin ti ci xolaanpixtantic


te ua binen ti ci kubic xan


ti noh cabiloob xan


te ua binen ti ci xolaan pix uay ti in yumenen


te ua binen ci thabic uay xan ti ah tepaloob yumenen

rh245
te ua binen in ci kubic tu noh cabil ah cacab ah euanoob xan


tzolocnac, tzolocnac cu ci taloob bin


ti lolol che ua bin


te ua binen ci xolaan pix tu tanoob xan


tuux ua binoob ci taloob bin tu noh cabiloob xan

rh250
te ua bin u ci kubic ti noh cabil ah cacab ah euanoob xan


tzolocnac ua bin u chan mozon ik


tzolocnac ua bin u tah hoya


te ua binoob u ci taloob ti ah tepaloob


te ua bin cin ci coloob uaye

rh255
cin ci bin xolaanpixtantic


te ua bin u ci talez ti zuhuy zaya yetel ua bin u zuhuy meyahoba


te ua binen in ci kubic in zuhuy kolil


te ua bin u zuhuy cħimil


yetel ua bin u zuhuy noh uahil

rh260
yetel ua bin u zuhuy ah tepaloob


te ua bin in ci kubic tu noh cabiloob ah cacaboob ah euanoob


tzolocnac tzolocnac u ci taloob


ti lolol che cu ci tal ximbaltenoob


te ua bin u ci tal u papalanciloob

rh265
te ua binen in ci kubic santo noh cabiloob ah cacaboob euanoob xan


tzolocnac te ua bin uaye xan in yumenen


tenterez


ti u ci kay in ualak thel


te ua bin u ci papalancil

rh270
te ua bin u ci kukulancil


te ua bin in ci kubic ti ah noh caboob


te ua in bin in uacactinba tu tan ah mozon ikoob


te ua bin in uacactinba tu tan ah balamoob


te ua in bin in uacactinba tu tan hunppel nohol zaya

rh275
tan ua bin in ci kubic tu noh cabiloob


te ua bin in ci xolaanpixtantic xan ti ah cacab euanoob


tzolocnac tzolocnac u ci taloob uay in yumenen


alaan, alaan

rh280
cħuyucnac u ci taloob bin


tuux ua bin u ci taloob


tu lolol che ua bin u taloob papalancil


te ua bin in ci kubic ti noh cabiloob


cħuyucnac cħuyucnac cu taloob

rh285
ca ua binen in presentartinba tu tanoob


te ua binen in uacactinba tu yicnaloob in yumenen


te ua binen yetel u santa cruz xan in yumenen


alaan, alaan

rh290
chen tin bin, chen tin bin


ca hoken ti hunppel xay be


ca tu uacacinba tumen c' yumil caan jesus cristus


ca tu cħocħ kat tin chi


max a yum, max a na

rh295
ca tin ualic,


in na zuhuy santa maria yetel in yumil caan jesus cristus


zen zublacen utial in kubic in meyah


ti max tu chiltal tu yokol cab


tuux tu hokol kin

rh300
tech ca hokol ti santo gloria xan


yetel cin kubentic xan in zuhuy santo meyah xan


ich kaba dios, mehenbil dios, espiritu santo, amen


cin can titzcinba uaye xan, amen

rh305
‑‑‑ ‑‑‑ zuhuy cacaboob ah tepaloob yumen


ti beyoritas xan cin bin xolaanpixtantic xan


cin kubentic ti ah noh cabiloob ti zuhuy ah cacab ah cacab


ah tepal noh tepal chan tepal


ti beyoritas cin bin xolaan pix

rh310
cin kubentic ti ah noh cabiloob yumen


ti beyoritas xan cin bin xolaan pix


cin kubentic ti ah noh cabiloob


ti zuhuy cacab ah cacab ah tepal noh tepal ti chan tepal


ti beyoritas cin bin xolaanpixtantic xan

rh315
cin kubentic ti ah noh cabiloob


zuhuy actun ti tanchumuc ti santo zuhuy zaya xan


ti uacactinba xan ti in kubic xan ti zuhuy sopa zuhuy cuello


zuhuy cħicħiloob xan ti binen xolaanpixtic yumen


ti beyoritas xan cin bin xolaan pix

rh320
cin kubentic ti ah noh cabiloob


ah zuhuy cacaboob ah tepaloob


ti can titz caan ti can titz luum tu cruz luum tu cruz caan


ti cilich luum cilich caan ti cilich oxil


ti cilich luum cilich caan

rh325
tin bin xolaan pix xan cin kubentic ti ah noh cabiloob


ti ah zuhuy cacab ah tepaloob ti ah can titziloob


ti ah tepaloob ti ah cacaboob


ti beyoritas ti zuhuy ah cacaboob ti zuhuy luum ti tulacal xan


ti beyoritas cin bin xolaan pix tu tan tu santo zuhuy luum

rh330
ti tanchumuc zuhuy luum ti tanchumuc zuhuy zaya


ti tanchumuc zuhuy solar xan


ti beyoritas xan ti oxtzac zuhuy solar


ti tumen santo zuhuy colel xan


ti santo zuhuy tulacal xan ti tu tanchumuc santo zuhuy zaya

rh335
ti cu chan titcuba xan


ti beyoritas cin katic u poder xan


ti chan titcuba tu ppatac tu hol zuhuy actun yumen


ti beyoritas xan cin bin xolaanpixtic xan


tin kubentic xan ti ah noh cabiloob ti ah cacab ah cacab

rh340
ah tepal noh tepal chan tepal


ti beyoritas xan binen xolaanpixtic nin kat humppel poder


ti beyoritas xan cin kubentic tulacal xan tu zuhuy zaya


tu tanchumuc xan cin bin xolaanpixtantic yumen

rh350
colen


ti ua cin xolaanpixtic


ta ua binen kubentic xan


yetel ua bin u zuhuy sopatzil zuhuy sopa yumen


yetel ua binen zuhuy kolil

rh355
yetel ua bin u zuhuy cħicħil


yetel ua bin u zuhuy noh uah noh uahiloob yumen


ca ua bin


cin ci xolaanpixtantic

rh360
te ua binen ci kub trente uno uah


te ua binen ci xolaan pix


te ua binen ci paloob yumilen


te ua bin u ci tal noh papalancil


te ua bin u ci tal le mozon iko

rh365
yetel ua bin trece actunoob


yetel ua bin trece zuhuy zaya xan


yetel ua bin trece zuhuy muuloob


yetel ua bin trece mozon ikoob


yetel ua bin trece ah balam

rh370
yetel ua binen xolaanpixtantic


cin kubentic uah ti ah noh cabiloob xan in yumen


alaan, alaan


te ua bin

rh375
ti bin ti cantitzcuntic xan


te ua bin nohol ik


yetel ua bin lakin ik


yetel ua bin chikin ik


yetel ua bin xaman kaan

rh380
tan ua bin yetel topaan ik


tan ua bin u ci tal papalancil


tan ua bin u ci tzentalo yetel u zuhuy cħicħa yumenen


alaan, alaan

rh385
cħuyucnac, cħuyucnac


u ci taloob bin


te ua bin u ci tal u zuhuy x‑ lokbayenoba yumen


te ua bin u ci cħab u graciatzil


ca ua bin u ci bizcoob xan yetel ua bin u tzic cabiloob

rh390
yetel ua bin x‑ noh cabil cin kubic noh uah tiob


yetel ua bin u trece zuhuy cħim


yetel ua bin u zuhuy thel xan yumilen


tentereze


cin ci kubic bin

rh395
ta ua bin ci papalancil


yetel ua bin u zuhuy espiritu


le cuatro zuhuy theloob yumenen


ta ua bin tu ci papalancilo


te ua bin ti ci kay u cuatro tukil bin

rh400
te ua bin in ci xolaanpixtic


te ua bin in cin in kubic ti ah noh cabiloob ah tepaloob yumen


alaan, alaan


te ua bin

rh405
tin bin ci xolaanpixtantic


ta ua binen ti xolaan pix


te ua binen ci kubic


ti ah noh cabiloob xan ti ah cacab


te ua bin in xolaanpixtic xan

rh410
te ua bin ti cin xolaan pix


te ua bin u ci bin u taloob xan


te ua bin in ci kubic xan ti ah noh cabiloob


te ua bin in ci kubic ti ah noh caboob


te ua bin in ci xolaanpixtic

rh415


tan ua bin


cin bin ci xolaanpixtantic


he ua bin in ci kubic xan


te ua binen ci xolaan pix

rh420
te ua bin in ci kubic ti ah yumilen


te ua bin in ci tzental le mozon ikoba


te ua bin ti payac zuhuy zaya


te ua bin in ci kubic ti ah noh cabiloob xan ah yumen

rh425
te ua bin


cin bin ci xolaanpixtantic


ta ua bin cin ci cantitzcuntic


ta ua bin in ci kubic xan


te ua bin ti ci xolaanpixtantic ti ah yumilen

rh430
te ua bin in ci kubic yetel zuhuy colelbil


te ua bin ti kubic yetel u zuhuy x‑ lokbayen yumen


te ua bin ti kubic xan ti ah noh caboob


te ua bin ci xolaanpixtic xan ti yumenen


te ua bin ci kubic ti zuhuy x‑ lokbayenilen

rh435
alaan, alaan


cħuyuyuc


ti ci xolaanpixtantic in ci kokol


ta ua bin

rh440
ti ah noh cabiloob xan yan in kubic


ta ua bin xolaanpixtantic ti ah yumilen


te ua bin te payaltzil uaye yumilen


te ua bin tu hote le zuhuy ikoba


le mozon ikoob tu peczah tu chum caan ti lakin

rh445
tu chum caan nohol tin cħalanto


tu chum caan chikin ua bin tu peczoob


tu chum caan ua xaman tin cħaboob


tu punta ua lolol cheob tu ci taloob ti ah tepaloob yumen


alaan, alaan

rh450


te ua bin


te ua bin ci xolaanpixtic


te ua bin in ci colic xan


te ua bin cin ci kubic xan

rh455
te ah noh cabil xan uay cu bin xan


te ua bin u ci tzentaloob tumen ah zuhuyoba


ta ua bin u ci kubic xan ah noh cabiloob


te ua bin in ci xolaanpixtic xan ah yumilen

rh460
te ua bin


ti cu kubic bin xan


te ua bin cu ci mentah prometer tumen don william


te ua bin in ci kubic tu orden don william


te ua bin in ci xolaanpixtic

rh465
te ua bin in ci payat uaye


te ua bin in ci kubic xan ti ah noh cabiloob


te ua bin bey cimac yolal u tzentic cu zuhuy zayaba


te ua bin u cici payan xano


te ua bin u cimac yolil xan tumen u yumilnen

rh470
alaan, alaan


te ua bin


yetel ua bin yum san jose


yetel ua bin yum san pedro

rh475
yetel ua bin yum san miguel


tuux ua bin ci tal c' yum jesus


ca ua bin u ci kubic xan uaye


yetel ua bin x‑ cichpam x‑ colelbil maben


yetel ua bin x‑ cichpam x‑ colelbil hola

rh480
yetel ua bin x‑ cichpam x‑ colelbil fatima


yetel ua bin x‑ cichpam x‑ colelbil concepcion


yetel ua bin x‑ cichpam x‑ colelbil candelaria


yetel ua bin jesus xan a yumenen


alaan, alaan

rh485


ca ua bin


cin ci xolaanpixtic


ta ua bin in ci kubic


tu orden don william xan tin uacactinba ti tanchumuc zuhuy zaya

rh490
ta ua bin tin presentarticuba ti uaye


ta ua bin in bez u zuhuy zaya xana


te ua bin u ci tzentah xan yetel cimac yolal


te ua bin in ci kubic ti noh cabilil


te ua bin tin uacactinba tu tan zuhuy zaya

rh495
tan ua bin cin ci tzentic in yumilnen


te ua bin in ci kubic tu x‑ lokbayen


alaan, alaan


ich kaba dios, mehenbil dios, espiritu santo, amen

rh500


chen tin bin, chen tin bin


ca hoken ti humppel xay be


ca tu uacacinba tumen c' yumil caan jesus cristus


ca tu cħocħ kat tin chi

rh505
max a yum, max a na


ca tin ualic,


in na zuhuy santa maria yetel in yumil caan jesus cristus


zen zublacen utial in kubic in meyah


ti max tu chiltal tu yokol cab

rh510
tuux tu hokol kin


tech ca hokol ti santo gloria xan


yetel cin kubentic xan ti beyoritas ti colelbil maria

rh515
ich kaba dios, mehenbil dios, espiritu santo, amen


ti beyoritas in kubentic u santo zuhuy sopa xan


ti can titzil caan


ti beyoritas xan cin bin xolaanpixtic ti ah noh cabiloob xan


ti ah zuhuy cacaboob ah tepaloob yumen

rh520
yetel zuhuy vela cin kubentic ti zuhuy incencio


yetel zuhuy tulacal veladores


tulacal xan kubentic xan ti ah noh cabiloob


u zuhuy sopa u zuhuy balche


cin kubentic xan yumenen cin in cantitzcintic xan ti beyoritas

rh525
ich kaba dios mehenbil dios espiritu santo


ti beyoritas cin bin xolaan pix ti ah noh cabiloob


ah zuhuy cacaboob ah tepaloob xan


ti can titz caan ti can titz luum ti cruz luum ti cruz caan


ich kaba dios mehenbil dios

rh530
ti titz caan lakin ah chacal


ti titz caan nohol ah chacal


ti titz caan xaman ah chacal


ti can titzil zuhuy zaya ti can titzil zuhuy zaya xan


ti peczah xan ti pulah xan

rh535
ti in kubentic ti ah noh cabiloob yumen


ti beyoritas xan cin bin xolaanpixtic xan ti mozon ikoob


ti ah tepaloob ti zuhuy euanoob


ti beyoritas cin bin xolaan pix cin presentarcinba


ti santo zuhuy domingo

rh540
ti zuhuy las tres de la tarde ti beyoritas yumen


ti beyoritas xan cin bin xolaanpixtic ti ah noh cabiloob


ti ah cacaboob ah cacab ah tepaloob


ti can titz caan ti can titz luum ti cruz luum ti cruz caan


cilich luum cilich caan cilich luum cilich caan cilich oxil

rh545
ti beyoritas cin bin xolaan pix ti ah noh cabiloob


ti ah cacaboob ah tepaloob yumen


ich kaba dios, mehenbil dios, espiritu santo, amen

Track 2

rp001
ti colel cab


kaytabi tumen yum Felipe Paz, Te Coh

rp005
tu bu, tu bu


cin yukul u vino u diosil in yumbil


ti tun u yikel colel cab


ti colel ek tun, ti colel chac


tu bu, tu bu, tu bu u vino dios yumbil

rp010
oxhun kin, oxhun akab


oxhuncabalac ca zuten c' yikel bacan le x‑ cichpam holmobil yum


tuux tun cin dzic u santo zuhuy vino tu bel le colel cab,


colel peten


tixnac uxnac zayo zayobil in yum

rp015
ti x‑ cichpam x‑ colel estranjera divina reina yum


cin ppoic u xikoob cin dzic muk u xikoob


ti lol tail ti lol dzidzilche ti lol catzimil


ti lol bacan chucmilo


ti lol zebalmilobil yum

rp020
tu bu, tu bu, cin yukul u vino dios yumbil in yum


tu bu, tu bu ci boc ci boc caanacnac


ci u toppol u loloob u cheob bacan ti u montañao in yum


ti x‑ cichpam x‑ colelbil x‑ ppo balam u ci ppocuba xunan in yum


utial nachcunzic bacan le yumen le yikel le bacan le xulabe

rp025
utial u nachcunzic bacan le yumen u yikel bacan le zakalo


utial u nachcunzic bacan le yikel le yumen le kip choho tohol be


utial u nachcunzic ziruhoob ti bacan le muchoob


u nachcunzic tulacal kinam xunanoob in yum


oxhun kin, oxhun akab

rp030
oxhuncabalac cu tal u zuten c' yikel kuobil yum


yacotunen behlae yumen ca tun ca yan tune cabe


ti colel cab colel peten


ti colel ek tun

Track 3

rp040
ti colel cab


kaytabi tumen yum Felipe Paz, Te Coh


cilich maben in yumen

rp045
ti colel cab, colel ku, colel peten


oxhuncabalac cu tal u zuten c' yikel le colel cab


x‑ cichpam colelbil x‑ holo


ti colelbil ku


yacotunen

rp050
ca talen bacan a cichcelmil


ti colel cab, colel peten


oxhuncabalac cu talo


bacan tuux ppenah ti u montañao


tuux tun amal tu ca uil lolol


dzidzilche u lol

rp055
takan tail lol u lol, catzimil lol xan


tzankalac, tzankalac


tu bu u yukul u santa vino


tuux cu yukul le colel cab, colel peten, colel ku


colel ku, colel cab divina reina yumen


didivina sagrada tu pilixil yumen

rp060
tu yukala yumen


antes tune colel caben yumen mu kalo ti am xan


mu kalo tu kaan am mix dzudzaan chuchuptonilo


nachcuntic toholtic nachcuntic xan


le xulabobe mudz a lol ti le colel cabe yumil,


colel peten, colel ku

rp065
hinhulil


hunhulul talen tzankalac in yum


ti tuxnac uxnacxpil uxbil c' yum hai


ti colel ek tun, colel peten, colel holo


ti colel cabobil yum

rp070


ti noh cilich kaba dios tuxteex ti colel cab


ti colel peten, ti kuil le caba tu chilcuntaltic colel


ti xunan cab


ti bacan yan x‑ cilich bacab

rp075
he cu yemelo tuux talo divino xan ti nohol lakin ik


chikin ik nohol ik


ca zuten c' yikeloob xan cu tal le colel cab uaye yum


ua ma thoxenen xan le hanalo cabo xan


dzidzilche tu kamilo xan

rp080
tuux cu toppol u cabilo xan


ti bacan dzidzilche xan yetel u cabilo xan catzim


tu cabilo xan x‑ tailo


tulacal u cabil montaña


ci u boc ci u budz u hanal xan

rp085
tu c' x‑ cichpam x‑ colelbil x‑ holo xacuba x‑ cichcilicheex


teche x‑ cichpam holmo


texe x‑ cichpam colel cabeex


x‑ cichpam colel ek tun


a x‑ cichpamil ca tu tzentah tu zuhuy kuil cab

rp090
ti kuil peten


ti noh kab dios yumbil

Track 4
rp100
utial u kaholtic u kohaanil uinic

tin xolaan pix tan tin yocol a than

rp105
tu noh kab x‑ cichpam colelbil luz


ti x‑ cichpam colelbil zaz tuna tu nohol u kab santo cruz yerbatero


tuux anac kin tu nohol u kab a cichcelemeex ti noh mani


ti Mayapan ti Uxmal ti Chi Cħeen Itza


ti Zac Muyalil Na

rp110
tu nohol u kab a cichcelmileex


ti x‑ cichpam colel maben tuna ti colelbil zaz tuna


cu dzaen u zazcun cu zuhuy baal u uincli le chan zuhuy angel yumen


tu nohol u kab zuhuy maria tu nohol u kab yumil jesu cristo


ti padre eterno ti espiritu santo

rp115
cin katic licencia ti a cichcelemileex yumen


calaan yumeex ti noh lakin ti chikin ti nohol ti xaman


tuux banta hatzah zizah hol tun a cichcelmileex


ichil u col ti yan beo ua xan ich u tan na


ua xan ti yocol ti yol lolol iko chibal iko

rp120
ua tu yocol ti u kakaz ikoba


in kat tin uilah in yumen tu nohol u kab a cichcelmileex u hahil


ma in tuzic mix humppel zizah hol


in kat in dza tu bel tu nohol u kab a cichcelmil yumen


ua tumen utial in dzac ten

rp125
tin katic licencia ti a cichcelmil tuux cin thabic santo ciba


cu zazilcunzah u hahil tu nohol u kab a cichcelmileex


teex ca zazilcunzah ti caan, ti luum


teex ca dza luz tun tu nohol u kab a cichcelmileex


seis dias ca zazilcunzah luum

rp130
bey tun xan cin cħocħic cin uacħic licencia


ti a cichcelmileex x‑ cichpam colelbil zaz tuna


a zazilcunz ten tu nohol kab dios espiritu santo


x‑ cichpam colelbil maben tuna, balam tuna


ti yum santa cruz yerbatero, ti yum santo cristofil pech

rp140
Santiguar

ay in yumen, behlae in kaz hunppel noh santiguar

rp145
tu nohol u kab a cichcelemil yan u miztic caan ti u muyaloob


yokol hunppel zuhuy angel, ti humppel niño


tumen u henaanmah tulacal ikal kakaz ikoob


tu tazic ten u mama uay tu yokol


tin xolaan pix ti a cichcelmil

rp150
tin katic zazaz zipil tuux cin miztic ikal


cin pictic cin cħocħic tu zuhuy cabecera


tu noh kinil viernes ti zuhuy las doce kin


uacħcabalac dzu yem cin uacħic ikal tu zuhuy frente


tu zuhuy celebro

rp155
tu zuhuy moyera tu zuhuy plumon tu zuhuy pecho


tu zuhuy boca estomago tu zuhuy hoboncabil


ti x‑ cichpam x‑ colelbil salvacion


ti x‑ cichpam x‑ colelbil santa rita colelbil santana


colelbil santa rosa colelbil santa clara colelbil santa marta

rp160
santiguar

ti x‑ cichpam colelbil luz ti x‑ cichpam colelbil zaz tuna

rp165
behlae in mentah huntul santo


cin miztic tulacal ikal kinam ikoob


ti chan zuhuy angel


cin uacħic ikal tu zuhuy cabecera


yetel le zip cheil balma in machmah

rp170
cin cħocħic tulacal ikal kinam ik tu henah


le mala ojo ike le tan luz be ike le mozon ike


le cabal zooy mozon ike


behlae tun in yumen tech ca miztic caan ti muyaloob


tu nohol u kab san bartolo tumen u yax acil uinic

rp175
yetel yum santo isidro


te xan cin miztic ikal cin pictic cin huztic cin xotic


cin peczic cin pulic tu pul kin tu pul akab


cacapul cin bin in miztic ikal


tu tan noh xaman tu noh u kab yumtziloob ti can titzil luum

rp180
tuux cu tzanchactic tulacal ikal metnalilo


tu tanchumucil kin zuhuy kin


tu noh yoc kan chic balamo cu peczic ikalo


tu noh kab dios espiritu santo


ti tanchumuc u yaxil caanal ti noh metnal

rp190
Santiguar

‑‑‑ ‑‑‑ toon tulacal u kaz meyahalo

rp195
ti tech cin katic licencia ti le noh kin behlae


ti nohol kab a cichcelemeex


ti x‑ cichpam x‑ colelbil zaz tuna maben tuna


ti santo viernes


cin uacħic ika tulacal u kinam ik

rp200
tu zuhuy cabecera yal estomaglesia


ti maria benita tu zuhuy cabecera tu zuhuy celebro tu zuhuy plumon


tu zuhuy pecho tu zuhuy boca estomago tu zuhuy hoboncabilil


oxhuncabalac tali ca tzicbaleex tuux ppenaheex ti santo noh na


noh kakal ti x‑ akab cħeeno ti Mani

rp205
ti u x‑ cabal cħeenil Mani, ti u x‑ cabal cħeenil Uxmal


ox uan cin in uinceex


ox uan cin in thanic ti u yum ti u noh kab balam


oxhuncabalac tali in tzicbal yumtziloob ti can titzil luum


ti tun x‑ cichpam x‑ colelbil salvacion ti colelbil liberada

rp210
cu dzam u pul u bendicion utial in cħocħic ika tu zuhuy cabecera


tu zuhuy celebro tu zuhuy plumon tu zuhuy pecho


tu zuhuy boca estomago


zuhuy baal u uincli tu zuhuy venasiloob tu zuhuy baciloob


hadzaantacoob tumen kinam ikoob

rp215
ten cin miztic, ten cin pictic, ten cin cħocħic, ten cin uacħic


ten cin ppechatic ika tu pul kin tu pul akab yokol cuarenta baras


tanchumuc tu noh yaxil caanal


cin tzanchactic tulacal ika chibal ikoob


le hocħ ike, le xocħ ike, le kam mukul ik, le lamayil ik,

rp220
le tan luz be ik, le ho bolon ike, le uaxac ike, le zinaan ike,


le chiaxchio ike


tulacal le iko le lamayil iko,


le kam mukul ike hadzmah le ziz yole


behlae cin uacħic cin cħocħic

rp225
tu nohol u kab yum santo cruz yerbatero noh mani


ti yum santo cristonosifani pech ti yum santo cristo acan balam


tu nohol u kab colelbil zuhuy maria padre eterno


tech u miztic caan oxhun kin oxhun akab


oxlahun ca dzu yem kin, oxlahun ca dzu yem akab

rp230
cin lay ikal tu zuhuy cabecera tu zuhuy celebro


cin lay ikal tu zuhuy plumon,


cin lay ikal tu zuhuy boca estomago xan


cin miztic ikalo


cin pictic cin huztic cin pulic tu pul kin tu pul akab

rp235
tu noh kab balam ti ah bolon biz peten

rp240
Santiguar

jesus maria yum behlae tu noh kab u dios yumbil

rp245
ti las doce y cuarto tin katic u licencia


ti u nohol kab ti dios yumbil padre eterno


tu nohol u kab bacan in yumil jesu cristo colelbil zuhuy maria


utial in paahtal in santiguartic hunppel zuhuy angel


yetel bacan xan ti jose ramos tu nohol u kab dios

rp250
behlae tun cin kat tu noh u kab


x‑ cichpam x‑ colelbil zaz tuna maben tuna


tu noh kab dios espiritu santo


cin cħocħiktic cin uacħiktic tu nohol u kaba yumtziloob


tu zuhuy cabecera tu zuhuy celebro tu zuhuy plumon

rp255
tu nohol u kab a yum cin cħocħiktic cin miztic ik


ti x‑ colelbil zaz tuno


oxhuncabalac ca tali in tzicbal ti yumtziloob


tanchumuc zuhuy kin zuhuy akab


tu nohol u kab thul caan chac tu colel zaz tuna maben tuna

rp260
ti x‑ colelbil ek tun, colel ek chac


asi ti ah dzibil chac, ‑‑‑ chac, ‑‑‑ chac, ‑‑‑ chac,


papa chac, zinaan caan chac, thul caan chaco


ti x‑ cichpam colelbil maben tuna tu nohol u kab in yumtzil yumen


oxlahun ‑‑‑ ‑‑‑

rp270
santiguar

jesus maria tu kaba dios yumbil dios mehenbil dios espiritu santo

rp275
tan in bin xolaan pix tu tan tulacal le yumtziloob


ti can titzil luum ti can titzil caan


tu nohol u kab zuhuy santa maria yetel padre eterno


tan in katic u poder in santiguartic huntul zuhuy angel


ti cuatro homcabil ti yum jesus cristo

rp280
ti bacan xan cin cħocħiktic tulacal kinam ikoob tan luz be ik


zinaan ik, xocħ ik, kam mukul ik, lamayil ik, tulacal dzon ikoob


ti x‑ cichpam colelbil zuhuy santa maria padre eterno


tu nohol u kab bacan ah balam


ti xocħ balam ti x‑ cichpam colelbil x‑ po balam

rp285
ti tun x‑ cichpam colelbil x‑ pixatic ti x‑ colelbil x‑ cesaria


ti x‑ cichpam colelbil x‑ uacħikoob xan


cin cħocħiktic cin uacħiktic cin miztic tulacal ikoob


ti santo zuhuy homcabiloob ti x‑ cichcelemeex yumen


oxhuncabalac ca tali santo dios ti tanchumuc zuhuy kin zuhuy akab

rp290
cin cħocħiktic cin uacħiktic tulacal le kam mukul iko


le lamayil iko


utial u ziztal u yol le zuhuy angelo


yetel bacan xan cin xolaan pix xan


cin santiguartic tu zuhuy cabecera u zuhuy celebro zuhuy plumon

rp295
zuhuy pecho zuhuy boca estomago zuhuy homcabil


oxlahun ca dzu yem kin oxlahun ca dzu yem akab


cin uacħic cin miztic cin pictic cin puztic cin xotic


yetel zipit che


tu pul kin tu pul akab tu noh kab dios yumbil


tanchumuc ti yaxil caanal nohol xaman

rp300
santiguar

jesus maria tu noh u kab dios yumbil dios mehenbil dios

rp305
espiritu santo


cin bin xolaan pix tu tan yumtziloob


ti can titziloob xan utial u paahtal in santiguar


ti dios padre yumbil maria carmen ti humppel santo martes


bacan xan tu santo diosibil

rp310
tin papalikoob cin uacħikoob ti x‑ colelbil salvacion


ti santo martes santa octavia santa marta tun


tu noh u kab yumtziloob


cin cħocħiktic u kakaz ikoob tulacal u kinam ikoob


tu zuhuy cabecera, u zuhuy celebro zuhuy plumones xan

rp315
zuhuy pecho zuhuy boca estomago zuhuy hoboncabil


tulacal le iko kam mukul iko le lamayil iko ho bolon iko


uaxac bolon ik


tancaz moo iko ti mozon iko


ti homcabilo cin cħocħiktic le can kaz ike

rp320
le zinaan ik cin cħocħiktic ti kam mukul ik lamayil iko


ti noh kab in yumiloob cin bin ximbaloob ti kaxe


yetel in yumbil dios espiritu santo


oxhuncabalac tali u tzicbal yum


tuux ppenah ti santo zuhuy noh na ti Uxmal Chi Cħeen Itza Mayapan

rp325
ti bacan ti Itzmali xan


in katic u poder ti le yumtziloob ti Mayapan


tin katic xan ti Itzmal


ti x‑ cichpam colelbil zaz tuna bala ti x‑ cichcelemeex yumen


cu talel cu tokah u balamo x‑ cichcelemeex yumen

rp330
tuux yan u balam ti le akabo


ti akabo tu noh u kaba yumtziloob tan in cħocħiktic tulacal ikal


kakaz ik kam mukul ik


cu hoppol bacan tu nohol a kabeex cichcelemileex ikexe bey ike


cin bin ci xolaan pix xan ti le iko xan

rp335
cin pulic ikal pul kin pul akab yok cuarenta baras


tanchumuc ti yaxil caanal nohol xaman

Track 5

rp340
emzah yukul

jesus maria yum behlae

rp345
tu noh u kab dios yumbil dios mehenbil dios espiritu santo


cin xolaan pix tan tin uokol tu tan tu noh u kab ah yumtziloob


tu noh u kab ah cacaboob ti lakin ti chikin ti nohol ti xaman


ti can titzil luum can titzil caan yumen


oxhuncabalac tali u tzicbali yumtziloob tuux ppenah dios

rp350
santo zuhuylaloob cacaboob uol tun a uiihteex ox kinaco


tuux talo xan santo estebano yumen


tu nohol kab a cichcelemeex u kin behlae santo martes


ti las once y media tu zuhuy kin cin bin xaxaklanci xan


ti bacan ti x‑ cichpam x‑ colelbil maben tuna

rp355
bacan ti x‑ colelbil zaz tuna


ti bacan xan u kahzic ti le yumtziloob yetel u yum ikoob


ti mesa xan cu ocol ti kaxo ximbal kax


ti le mesa cu kaholtic oc kax ah kakaloob luum


ti nohol lakin xan cu taloob nohol ik chikin ik nohol ik

rp360
ti can titz luum ti can titz caan


ti tanchumuc caan ti tanchumuc ti muyal ti tanchumuc ti luum


tin katic u licencia utial a cichcelemil yumen


tech ca miztic caan ti muyaloob


dza ten u poder utial in kubic in meyaho

rp365
behlae tun u chilcuntaltic tu nohol kab cichcelemech


utial cin emzic tulacal u kaxiloob tu nohol a kab a cichcelemech


tuux ppenah ikaloob tu nohol yok cab luum


ti u ximbaloob ah balamoob Holtun Balam


tu kaba dios espiritu santo

rp370
tin kubic tun tu nohol u kab in yumen padre eterno


tuux cin katic u licencia tu yum ikoob ti can titzil luum


behlae tun tu nohol kab a manah yum ikoob


tu yoczic tu chumuc kaxoob yum balam


tu kaba dios espiritu santo tin cħactic u hol balam

rp375
ti kan chic balamo ti can titzil luum

Track 6

rp400
cħa chac


ay in yumen


cilich maben in yumen


cin xolah tu chun mesa tata actun tu chun caan nohol lakin


behlae tun in yumen cin holbezc u zuhuy

rp405
yet zebi caanacnac ci boc ci boc u bin


tu can titzil luum tu can titzil caan ti can titzil muyaloob


ti tanchumuc ti can titz muyal ti tanchumuc ti luum in yum


cilin culun cu than in yumiloob in yum


tu chum caan noh lakin tuno yok bacan tzimin


yum san miguel arcangel

rp410
yum san rafael yum san xavier arcangel in yum


tu noh u kab san elias in yumen


cu kukul santo muyalil tuux cu toppol u yebil nohol lakin


tzankalac hepalac u tal u zubenil yumeniloob in yumen


tuux cin can cu belil in yumiloob


tu noh u kab x‑ cichpam colelbil luz

rp415
ti colelbil zaz tuna maben tuna


cilin culun cu than in yumil


ti yok tun uinc noh lakinil in yum


oxhuncabalac cu taloob cu zuten c' yikaloob


zohlil yetel u muyalil yebil noh lakinil in yum

rp420
uacħcabalac dzu yem


ci u taloob u uacħ u zuhuyil yumiloob tuux uatic u santo muyalil


utial u hoyahtah le zuhuy chacben colo


utial luum ca coloob luumil keban


behlae tuni in yumen

rp425
cin kat than tu tan u mesa in yumil


yum san miguel arcangel yum san rafael arcangel


yum san xavier arcangel in yum


behlae tuni in yumen


tuux cin xolaan pix tan in yum

rp430
tuux cin pecz u zuhuy hai ti noh ha noh cacab noh holtun in yum


yocol yil caanacnac tan in yum


tzankalac hepalac cu tal u zubenil in yumiloob


oxhuncabalac cu tal u zuten c' yikaloob


cilin culun cu than in yumil tanchumuc ti can titz muyaloob

rp435
oxhuncabalac cu tal u zuten cab u yebiloob


caanacnac ci boc ci boc ulil u santo vino


cilich maben in yumen


behlae tu noh a kab a cichcelmil cin uocol uolal


cin xolaan pix tano tun in yumen

rp440
utial in kat u santo zaya ti dios yumbil


tu bun, tu bun tin yukul u vino dios yumbil


tu noh yok u yum caan ikoob in yum


tuux cu toppol u molino lac yem u zac muyalil


cu zacil muyaliltzil yok ti tzimin yum chaco

rp445
ti mul caan chacoob balam tun chacoob


ti holbezah balamoob in yum


tu noh yok balam cin yumtzil balam cin uinco


ti tuppiloob in yumtzil


ti x‑ cabal cħeen Mani ti Uxmal ti Chi Cħeen Itza ti Mayapan


ti Zac Muyalil nin caah kukuz zac lahun taz muyalil

rp450
ti yebil ua ti nohol lakin

Track 7
HIJOTZIL TU BULAH U TAKIN


tzicbaltabi tumen Martina Yu Chan, Ticul

Yan bin huntul nohoch mace, yan huntul u hijo, yan tun u tienda. Ca tu tuxtah u hijo man mercancia. Ca tu dza takin yaab ti utial u tazic yaabach mercancia. Pero letie u hijo hach u bul. Ca tu bulah tulacal u takin le mercanciao, ca patic minaan utial u man le mercanciao. Ca tali, ca yalah ti u tatae, "Tata. Tin zatah u tohol le mercanciao. Ma tin manci."

"Bix tun ta zati?"

"Pues tin zatah. Lub ten. Ca tin zatah. Ma tin caxtah."

"Aha." Ca tu hozah ulak takine. "Ma hela cin dza tech ulak takina. Pero bic ma ca zat tu caten. Ca calante."

"Mataan." Ca tu ca bizah. Cu kuchule, tu ppataal tu caten tumen letie u yet bulobo. Ca tu yalah beya, "Coneex ca bul tu caten."

"Malob." cu than le macobo. Ca hoppol u bulul tu caten. Yan tucul tie, u ca nahal tu caten letie le takin dzoc u zatco, ca paahtac u man le mercancia beyo. Leolal ca tu yalah beya, cu hopp u buloob tune, ca tu ca zatic tu caten tulacal le takino. Ca ca bin tu caten tu yotoch tu catene. Ca tu yalah, "Ay tata. Ma tun a uohli. Oclab ten in takin ta dza ten utial in man le mercanciao. Bix tun cin in bete? Malob hadz cen can a hadzcene. Pero, oclab ten le takina."

"Pero bix uchuc oclab tech xibpal?"

"Pues beyo tata."

"Umhum. Malob tun. Behlae tune yanal takin yan ppat ten tuna. Cu xupul hela, minaan tun ulak. Yala cin dzic techa."

"Behlae in calantic tata. Unchac ma tin zatic." Ca dza ulak u takin ti, ca bin u bule. Ca tu zatah tulacal u dza tio, ca tu yalah ti beyo ti u uetxibiloob, "Malob," cu than, "max manc in vida beyora, tene cin conc in vida tumen kabet ten takin."

Ca tu yalah huntule, "Xibpal, ua hah a conce, pues he in mance."

"Pos malob." Ca dzab takin ti, yaabach takin ti utial u ca bul tu caten. Ca hoppol u bulic, u bulic. Ca tu yalah u max yet buloob, dzoc u lah zatci tu caten, "Machiz," cu than, "dzoc in lah zatci in takino. Bix tun cin in bete?"

"Pos ma bixi. Behlae yan a kubcaba ti le max manecho."

"Malob etxibil."

"Pero chen baaxe, bic u dzoyzah a uol uale. Zamal in tal in cħaech."

"Malob."

"Tadz hora in tal in cħaech."

"Malob."

"Pero bic ma ca tal, tumen ua mae, tech a uohel."

"Ma. Yan in tal."

"Malob." Ca bini. Pues ma bin tu uotoch ueneli. Tanxel tuux bin uenel tumen ua tu bin tu yotoche tu hadzaal tumen u tata. Leolal ca bin tanxel nai ueneli.

Ca zaztal, ca bin yetel le max mano, ca yalah tie, "Pos coox. Naac ti tzimna ca xicoon." Ca hopp u bin. Cu kuchul tun te humppel noh cah ca yalah tie, "Malob. Uay can ppatale. Tene dzoc in kuchul. Behlae tulacal le baax cin in ualic tech yan a betco yan a betic."

"Malob. Bey tun ta ualic tene, yan in betic. Minaam modo. Tech in yumil behlae." cu than ti le maco. Pero le maco u kazil baal, ma chen maci, u kazil baal le u man le mac dzu lah zatce u takino.

Haylibe, ca dza ti humppel chan cuartoe. Ca tal huntul x‑cħupali, ca tu yalah tie, "Hele a uoch xibpal. Tuxtaben in taze a uoch."

"Malob." cu than.

"Chen baale," cu than, "ma tun tan a uohel cun u uchul tech zamali?"

"Ma tan in uohli." cu than.

"Eh." cu than. "Yan a dzaabal pak buul. Yan a pakic cien mecates buul, pero yan a hochic okine. Ua ma ta betce, cu hantcech in tata, tumen leti in tata."

"Am, a tata?"

"Leti."

Ca hopp u tuclic. U tuclic, u tuclic, cu yalice, "Hum. Pues haylibe, yan in hantaal uale. Bix tun mas?"

Ca tu yalah beya, "Malob," cu than, "Nin cin in uantech. Ma tuclic. Teche uenel."

"Malob." cu than le xibpalo.

Ca zazie, ti nicicbal le buulo. Dzoc u hochaal. Ca tal le tatao, ca tu yalah ti, "Bix ta betah? Ta betah hele le pakal le buule?"

"Tin pakah, in yumilen."

"Tuux yan?"

"He yan moyo."

"Machiz. Hah a than! Bix tun ta betah?"

"Pues beyo in yum."

Ca tu yalah beya, "Pues zamale," cu than, "yan a pakic dos cientos mecates arroz, pero yan a hochic okine."

"Malob." Cu dzocole ca tal leti le hija ca tazic yoch. Ca tu yalah tie, "Pues ma tun a uohel humppel baale? Alab ten cin in pakic dos cientos mecates arroze, yetel yan bin in hochic ti okin. Bix cin in bete? Behlae mas yaab. Bix tun? Ay dios!" cu than. "Yan in hantaal tun uale."

"Ma ta hantaal. He in uantceche. Ma a tuclic."

"Bix tun ta betic tun le baalo?"

"Ah! Ma a thulpachtic bixi. Ten in uohel. Teche uenen. Teche chilen uenel. Ma tuclic mixbaal."

"Malob." Ca chilah uenel. Ca akabchahi leti le x‑cħupalo yan u mehen ppuzoob, leti betic tulacal letie paklo. Leti hochcoob, leti tulacalo. Cu dzocole cu tazic, cu nicunt tu caten. Ca zazil ca tal le u tata. Ca tu yalah tie, "Bix tun etxibil? Ta betah?"

"Pos tin betah in yumilen. Helo. He tu moyo."

"Hach tu hahil ta betah?"

"Tu hahil in yum. Ma helo."

"Machiz! Pos lelo hah tun. Malob! Zamal," cu than, "yan a bin ti corralo. Ca cħic leti le tzimin cu yezic techo, leti can a pedzcunte. Ua ma a pedzcunte, yanal baax yan."

"Malob." Cu dzocole ca tal le x‑cħupal tazic u yoch tu caten. Ca tu yalah ti, "Ma a uohel baax tu yalah ten a tata? Tu yalah ten yan in pedzcuntic huntul tzimin."

"Ave Maria!" cu than. "Cu dzocole hach talaan le baax dzatech a bet behlae. Pero uye." bin. "Leti le tzimno, in tata. Yan a dzaic a uol a nonol hadzic, a betic hebaaxac ti le tzimno tac a lubzic luume. Tumen ua tu lubzcech teche, yan u hantcech."

"Malob."

"Leti can kuch ti corralo, yan humppel che naacacbal humppel moye corralo. Le can a cħae, leti mas tan bekecho. Ma le hach poloco can a cħae. Pero baax can a calant bacane, leti le montura, tumen le montura ten. Leti tzimno in tata. Le montura yan a calantic tumen ua ca lubzcene ca cimbizcen."

"Ma. Mataan. Bey dzin ualic tene, bey cin in bete."

"Malob."

Haylibe, ca bin. Ca zazil bacan ca bin te corralo, ca tu cħae leti le tzimno. Dzu ilic tuux yan le tzimno. Ca tazah leti le cheo. U cħa humppel u mas chan bekechilo tumen le bekechilo u paahtal u machic tumen polco zeb u hodzol tu kab. Ca tu machah ca tu naacal yok le tzimno. Pero tu ppitinpul, tu ppitinpul le tzimno. Pero tu cħinpakah yol u chi tzimno, tac u lukzic paahtac u hantic leti le maco, pero ma paaht u lukce. Ca tu hopp u nonol hadzic, pero tu nonol hadzic tac u kikil u pol le tzimno, u kikil u pach le tzimno, tulacal tuux cu hozah kik tie, pero ma u pat cach ca lubce, tac ca pedzchahi, ca lubi. Ca emzah ti leti le maco. Ca bin tu yicnal. Ca tu yalah ti, "Malob. Dzoc a pedzcuntic le tzimno?"

"Dzoci."

"Malob. Pues behlae cin ualic teche malob yaniloon, pero zamal cin tuclic baax ulak mas cin in bete."

"Malob." Cu dzocole ca tal le x‑cħupalo, ca tu yalah ti bin tu catena, "Hela a uoch cin taza." cu than. "Chen baaxa," cu than, "zamal hatzcab yan'c pudzul, tumen in tata dzoc u tuclic humppel baale cun u dza tech a betic pero mas hach ta talaan. Leolal u dzoc tun lelo. Ua ma han pudzul yan u cimzcoon, tac ten cun u cimze tumen dzoc u naatce, u chuchuc naatce bix ten cin antcech utial a betc le baalo. Leolal yan'c pudzul."

"Malob. Bix tun yan'c pudzul?"

"Beya. Lecan in ualic tech xen a cħa huntul tzimin pero u mas dzoyaan te corralo, pero tu chen lubul, minaan u bake, mixbaale, pero hach ta dzoyaan, le can a taze."

Haylibe, ca bin le xibpalo. Ca kuch te corralo. Cu yilic le tzimnobo; yan hach hadzutztaci, yan hach polci. "Machiz! Ua cin bizic le hach dzoyaana, ma naacoon yokol. Can lubcoon, can cimil. Yan mas zeb cu chuculoon u tata le x‑cħupala. Ma. Mas malob cin bizc huntul polca." Ca tu machah huntul polce, ca tu bizah. Tu kuchul tu yicnal le x‑cħupala tu yalah tie, "He le tzimin cin taza."

"Pero bix tun! Ma tin ual teche letie hach mas dzoyaan le can a taze. Baaxten ta tazah le hach polca. Tene can a zut ca taz huntul dzoyaan tumen le hela ma ta uilic ma tu paahtal yalcab. Le dzoyaano mas cu yalcab."

"Cux tun ua cu lubuli? Ma tu paahtal c' bin."

"Mataan xibpal. Xen. Ti cin ualic tech le can a bete."

"Malob." Ca bine. Ca tu cħa le tzimin zen dzoyaano. Ca tu tazah. Ca tu cuchul humppel monturae, baalobe. Le x‑cħupale ca naacal yokole. Pero bey cħuyaan yit tu bin le tzimno. Pero tu bin tu bin tu bin tu bin.

Chen ca tu zutnah yich pachile ca yilobe tan u tal u tata. Ca tu yalah le maco, "He cu tal a tata."

"Ay hah! He cu talo. Pero ma a tuclic." Beyora ca tu hodzah u xalche, tu pulah pachil. Pero le xalche mactzil. Le ca zutnah yich tu catene, humppel kiixil kaax zutnahi xalche. Ma tu paahtal u man u tata. Calicil tu ualkezah le kiixil kaaxo ca paahtac u man u chuce, letiobe dzoc u mas nachtaloob. Ca hopp u binoob, tu binoob tu binoob tu binoob tu binoob. Le ca ca zutnah yich tu catene tu ca tal u tata. Ca tu yalah, "Ay! He cu tal in tata tu cateno. Pero ma a tuclic." Ca tu machah humppel chan anillo. Ca tu piccħintah. Ca zutnah tu caten humppel col, pero don yaab u nali. Ma tu paahtal u man u tata, tumen ua tu man ichil le colo, cu lah pepechatic le colo, leolal ma tu paahtal. Haylibe, ca hopp u binoob u binoob u binoob pero tu bin tu bin tu bin. Pero mas chich u bin le tzimno. Leten ca ca zutnah yich tu catene, ca tu yalahe, "Machiz! He cu tal a tata!"

"Ay hah!" cu than. Ca tu han cħa humppel u tup u xicin, ca tu piccħintah. Ca zutnahi humppel pakal. Yan tun huntul chinoe, leti le maco zutnah chinoe, leti le x‑cħupal le paklobo. Ca kuch ti yicnal le chinoe u tata, ca tu yalah ti, "Uye chino! Ma ta uilah ua man huntul tzimin yetel huntul x‑cħupal yetel huntul xibpal?"

"Bix tun ma in yum! Hela yan rabano yan celantro yan pepino, yan baax a kati. He macalmac, macalmac in dza techi."

"Ma leti cin ualic techi. Tin ualic tech ua ma ta uilah man huntul tzimin yetel huntul x‑cħupal yetel huntul xibpal yokole."

"Bix tun ma in yum! Yan a rabano, yan a celantro, yan a pepino. Baax a kati? Helo! He macalmaci cħae!"

Bah. Ca tu yalah, "Ma lele in kati." Naac yoli ca tu naac tu tzimine tu catene. Ca hopp u bin, u bin tu caten.

Ca tu yalah le mac, "Dzoc u bin. Behlae coox c' naacal yokol tzimin." Ca naacal yokol tzimno, ca hopp u binoob. Letio le rabano, leti le x‑cħupalo. Le xibpalo, leti le chino cu conco le rabano cacho. Ua cu bizac cachi rabano tumen letie u tata, cu bizc le rabano u hija cun u biz cachi. Pero ma tu bizahi. Haylibe cu binoob tun. Tu binoob tu binoob tu binoob. Ca ca zutnahi u yich tu caten tu pache tu ca tal u tata. Taytac u chucul u pach. Pero hach taytac u chucul u pach. Ca tu piccħintah u thilib u nok. Ca tu zutnah humppel chan haltuni yetel huntul chan cay ichil. Le chan cayo, leti le x‑cħupalo. Le hao, leti le xibpalo. Le tzimno, leti le haltuno. Oxtul baal bey zutnahio.

Le ca kuch leti le tata, ca tu yalah, "Ah. Behlae ma tun a tuzceneex." cu than. "Beyora cin in hantecha." cu than. Ca hopp u yuk le hao. Tu yuk le hai le haltuno ca paahtac u nadz ti le chan cay cucho. Tu yukic tu yukic. Pero ma dzoc u yuke ca xic u nak tumen zen yaab ha tu yuko. Ca cimil leti.

Ca tun tu yalah, "Haylibe, behlae dzoc' salvarc'bae. Coox, tumen minaan modo. Yan'c bin."

"Malob. Coox." Ca binoob tun. Ca kuchoob ti humppel chan cahe, u cahal tun le xibpalo. Tu zut tun beyo. Ca tu yalah le x‑cħupal tie, "Malob." cu than. "Coox betic humppel baal. Tene ma tu paahtal in uocol te ta cahal, ta uotoch beya tumen hach tah hahat in nok. Bix cin ocol beya." cu than bin. "Yan a bin ta uotoche ca ualic ti a mamae ca betic humppeli in nok. Dzoc u betic le ca tazic. Dzin dzicic cu dzocole c' bin."

"Malob."

"Pero uye! Chen baale yan in ualic tech humppel baal. Bic tacech a bete, yan a betic hach heix cin ualic techo. Ua mae, ca tuzcen."

"Bix tun? Baax tun cin in bete?"

"Pues le ca kuchceche bey uch u ilicech a mamae yetel a tatae, le ca kucheche yan u yalic teche, 'Ay hijo. Dzoc ua zut?' Le ca yot u mekech beya, ma chaic u mekcech. Ma chaic u dzudzcech, tumen ua ma, yan a tuzcene. Humpuli u tubul tech ma ua kahaan uay yanen."

"Ma. Mataan. Helo dza ualic ten beyo ma tu tubul ten. Yan in kahzic dzoc a ualic ten."

"Malob."

Ca bin. Ca kuch tu yotoche, ca yalah tio, "Buenas dias mama. Buenas dias tata."

"Ay hijo! Dzoc ua ci tal!" Ca yotoob u mekobo u hijo u dzudzobo. Ca tu yalah, "Ay mama. Uay yaneneex ma dzudzceneex, ma mekceneex tumen humppel secreto yan tene. Ma in chaic a dzudzceneex."

"Ay hijo!" cu than.

"Chen baaxe. A uohel baax talen in bete? Beteex ten humppel nok utial in bizc tin novia, utial in taz tin novia." cu yalah tie.

"Malob. Pero calicil u dzocole han chilen uenel. Bey zen cananech ca ci chilal uenel." Chilicbal uenele. Zam lelo ca tal u chichi le xibpalo. Bey uch uilab tumen u chichi u yabilo, ca bine, ca tu mekab tumen u chichi chilicbal te kaano. Ca tu ci dzudzab calicil leti le nok tu cħuyab. Le ca dzoc u cħuyab le ca ahzabi. "Hijo! Hijo! Ahen! He le noka. Dzoci. Xen a bize. Ma ta ualic yan a taz a novia?"

"Baax ca ualic mama?"

"Ma ta ualic tene cin cħuyic humppel nok. He le nok dzin cħuyca. Xen a bize ca taz a novia."

"Mama! Tuux cu tal le than ca betco? Tene minaan mix in novia. Pues mixtuux xicen."

"Pues tech ta ualah ten hijo."

"Ma. Ma hahil." Bah! Ca ppati. Dzu tubul ti beyo tumen dzudzab tumen u chichi. U mama yetel u tata ma dzudzabi, pero u chich le dzudze. Tu uenel ca dzudzabi. Beyora tub ti tulacal baax dzoc u betic yetel le x‑cħupalo. Ca ppat beyo. Le x‑cħupale tu caxtah humppel chan na yetel huntul chan x‑nuc. Ca hopp u kat matan le chan x‑nuc. Le cu hantic tac le x‑cħupalo. Calicil le xibpalo tu caxtic ulak u novia. Ca tu yalah le xibpalo kabet u dzocl u bel u novia yetel leti. Ca tun u hopp u molic tulacal u nuculoob yetel tulacale. Le chan x‑nuco tuux yan le x‑cħupalo ca tu yalah tie, "Ay xun! Ua tun a uohel humppel baali. U kat dzocl u bel a novio."

"Hach tu hahil?"

"Tu hahil."

"Ah! Pues a uohel baax in zen kubentech?"

"Ban?" cu than.

"Xene ca ualic tie u mama le xibpalo, ua u kat ua a biz calot ucum, tumen bey u kat dzocl u bel u kat uchul humppel mankinal, ca bet humppel chan mankinal xani cu yiloob le ucumobo." cu than. "Utial ca paahtac u tzicbalobe, cu yubcobe le ulaanobo."

"Malob."

Haylibe, ca bini. "He cin talal mam."

"Coten."

"Ma tun a uohli mam. Tuxtab ten in ualic tech ua tumen bin a kamic in tazal calot ucum tu tzicbal uay ta yotocha utial u kin u dzocol u belo a hijo tumen bey yan mankinal hadzutz cu uyic u tzicbal catul mehen ucumoob."

"Malob. Ca tazic."

"Ca macanteex humppel chan mesa yetel cappel kancheob yetel humppel chan cħilib."

"Malob." Ca tun tu macantce tan tu dzocl u belobe. Ca ci tal le x‑novia, ca lah culahoob, lah culucbal le ulaanobo, lah chupi ich nao. Le mesa ti yan te chumuco. Ca tal le x‑cħupalo, u hija le kazil baalo. Ca tu tazic catul mehen ucumoob. Ca tu thuthuchcintah yok le mesa. Leti le chan x‑cħupul ucuma ca tu machic le chan cħilibo, ca tu yalah ti le ulak ucum, chan xibo, ca tu yalah tie, "Uye!" cu than. "Kahaan ua teche, le ca tuxtabech man mercancia, ca ta zat le taknile? Ca bin a cħa ulak takin ti a tatae, ca ta bizah. Ca hopp a ca bulic tu catena, ca ta zatic u takin tu caten."

"Ma!" cu than le chan ucum le chan xibo.

"Pues pat in kahzic tech." cu than. Ca tu chan toh hadzah u pol yetel le chan cħilbo.

"Uay!" cu than le chan ucuma. Pero ma leti ale. Leti le novio, le ale. Ma le ucumo tu uyah, le novio uyah. Le ale, "Ay!" cu than.

Ca tu yalahe u novia culucbale, "Baax cu yuchul tech?"

"Mixbaal."

Haylibe. "Kahaan teche," cu than le x‑chan ucum tu cateno, "le ca tal cħabilech tumen in tatae, ca bizabech. Le can alah tech u xot kintcech a pak buul, cien mecates buule. Ma pat a betce. Ten tin lan betah."

"Ma!" cu than.

"Pues pat in kahteche." Ca tu machah le chan cħilibe. Tah! Ca tu hadz u pol le chan ucumo.

"Ay!" cu than le xibpalo.

Cu yalah leti u novia, "Ban cu yuchul tech?"

"Mixbaal."

Haylibe. Ca tu ca alah ti, "Uye!" cu than le chan x‑cħupul ucuma ti le chan xibil ucuma. "Kahaan teche ua ca alah tech ca pakic dos cientos mecates arroze, yan a hochic ti okino. Ma tu paahtal a betic. Ten betic."

"Ma!" cu than.

"Pues pat in kahzic teche." Tah! Ca tu ca hadz u pol tu caten le chan ucuma.

"Ay!" cu than leti le xibpalo. Pero amal than cu than tie mas chan ya tu yubic. Amal u hadzic u pol le chan ucumo mas chan yai cu yubic. Ca tu ca yalah tie, "Kahaan tech ca tin ual teche, 'Xen a cħa huntul tzimin ca pudzcone, tumen yan u hantcech in tata.' Ca ta tazah huntul tzimin mas polce cexi cin yalic tech yan a tazic huntul mas dzoyaan?"

"Ma!" cu than le chan ucumo.

"Pues pat in kahtech." Ca tu machah, Tah! Ca tu ca hadzah u pole. Mas ya tu yubic ti leti le novio.

"Machiz!" cu than. "Banten tin pec oltic? Le ucum cu hadzbilo, ten cin yuico. U yail in pol. Ban ta thani?" Chen tu tuclic, ma tu yalic, pero leti u yatano tu yilic hach helaan u ppatic u yich leti.

Ca tu yalah le x‑cħupalo beya, "Kahaan teche ca tin ualic teche, 'Coox tun pudzul uale, tumen he cu tal in tatao hantono.' Le ca zutnah a uich cu tal in tata ca pul in xalche ca zutnah humppel kiixil kaax. Ma paahtac man in tata. Kahaan tech?"

"Ma!"

Ca tu ca hadzah u pol tu caten. "Kahaan teche le ca zutnah a yich ca ta uilah dzu ca chucul c' pach tumen in tata. Ca tin pul in anillo ca zutnah humppel col. Ma paahtac man in tata. Kahaan tech?"

"Ma!" cu than.

Ca tu ca hadzah u pol tu caten. Ca tu yalah tie, "Pues kahac tech!" cu than.

"Pues machiz! Tu zen ya in pol tu caten. Banten tu yatal in pol beya?"

Ca tu yalah le x‑cħupalo ti beya, "Uye!" cu than. "Kahaan tech ca tin ualic tech beya, 'Xen ti a mamae utial in kuchul ti a uotoch tumen ma tu paahtal in bin tumen zen hatal in nok. Pero bic a cħa dzudzac, a cħa mekac, tumen ua ma can a tuzcen?'"

"Ma!"

Ca tu tah hadzah u pol tu caten leti le chan ucumo. Ca tu yalah tie, "Hele." cu than. "Ca kahal tech."

Mas yaab yubilac. "Machiz! Baax tun tu yuchul ten beya?"

"Uye! Kahaan tech ca tin ualah tech ma a dzudzaale? Pos tulacal lelo, ten ual tech. Ten ual tech! Ma ta kahal tech?"

Pos ca tu tah hahadz tu caten u poli. Ca kah ti. "Ave maria santisima! Hah! Tech bacan in uatanecha!" Ca bin likil yalcabi. Ca tu mekah le x‑cħupal tu tazah ucumoob.

Tan tu than leti u mama, u tata, ca tu yalah ti, "Cux tun le dzu dzocl a bel yetel?"

"Lela ma kabet tene. Le hele leti tan tu tala, le kabet ten lin le cin in uatante tumen leti in novia." Ca dzocl u bel tun yetele. Leti otzil x‑novia ca pul ich ta miz. Le huntulule le tu uatanile le ppat tu lugar le ulak huntule tumen leti u novia, hach u novia.

Track 8
sty11
CATUL C(IC(OBE YETEL U SECRETO


tzicbaltabi tumen Martina Yu Chan, Ticul

Yan catul cħicħobe, ca tu binoob ximbalte. Chen tu manoob ximbal, le ca tu thuchub tu kab che. Ca tu tzicbaloob. "Eh!" cu than, "ma tun a uohel? Yan huntul reye u kat ca anac hunppel cħeen uaye. Pero ma u yohloob bix u yantal le hae, ca paahtac u yantal le cħeeno. Pero tene in uohel."

"Bix tun a uohli?"

"Eh! tumen tene in uohel."

"Al tun ten."

"Ma tin ualic."

"Pos in kat ca uale."

"Ua mixmac yan cu uicoone he in ualic tech."

Yan tun huntul chan xibpale, cu uacbal yanil le cheo, ma tu yilic le cħicħobo. Ca tu yalic le cħicħo, "Nin caah in ualic tech, pero ma ta ualic ti mixmac. Ua chen xicech ich le kaxe, ti yan humppel tunicho. Ca cħic le tunicho, ca colce, cu hokol le hao. Yetel lelo cu yantal ha ti le ciudado."

"Hachil tu hahil?"

"Tu hahil." Haylibe, ca binoob.

Ca tun yilahe le chan xibpalo dzoc u bin le cħicħobo, ca tu yalah beya, "Beyora cin in ual le baax tin uuyah cu yalah leti le cħicħobe. Beyora cin in uale. Ua haha, malob cu yaniloon. Cu yantal toon ha uay ti ciudade."

Ca bini le chan xibpale, ca tu yalah ti yum rey, "Yum rey!" cu than. "Baax ca dzaic tene cin ualic tech humppel secreto in uohel?"

"Ban secretoe?"

"Humppel secreto hach tah malob utial le ciudada."

"Bueno. Ua hach ta malob utial le ciudada, pos ca dzocl a bel yetel in hija."

"Malob. Ma tun a uohel tene in uohel tuux tu paahtal hokol hai uay ciudado."

"Tun?"

"Chen a cħic humppel chan tuniche, ca colce le chan tunich yan te ma naach uaya, cu hokol le hao."

"Hach tun tu hahil?"

"Tu hahil."

"Ua chen a tuzcene, in cimzcech."

"Ma, tu hahil. Ma tin tuzcech."

"Pos coox tun." Ca binoob. Ca cuchlobi, ca cħa humppel tunich. "Hele le tunicha! Cole letie ca yilaal bix cu hokol hae." Ca tu machah, ca tu colahe le chan tunicho. Beyora ca hokol hao bey cu hokol ti tubo. Ca ppatac cimac u uoloob tulacal le genteo yan ha te ciudad behlae. Bey ca dzocl u bel tun le chan xibpalo yetel u hija le reyo.

Track 9
sty12
HA UA IK


tzicbaltabi tumen Martina Yu Chan, Ticul

Yan bin huntul rey, yan bin oxtul u hijos, yetel yan huntul xunano, yan xan oxtul u hijas. Ca hoppol binoob u hijos le reyo utial u caxtoob u fortunao, tuux tu caxtoob u felizidad he macalmac ichiloob. Yan bin kuchuloob ti humppel noh cah yan huntul xunan yetel oxtul u hijas, pero encantado, ma chicaaniloob ua x‑cħupalalobi. Tu man tun huntul le xibpalo, cu yalah beya, "He cin talal Mam!"

"Coten."

"Yan ua dzaic ten posada?"

"Hele! Baaxten ma. Coten. Ocen. Culen. Chen baale, yan oxppel sidras te yokol le mesa. Cħae humppeli ca a heic. Yan u hokol huntul x‑cħupale. Bey cin ualah tech, yan a kat ti, 'Baax a kati, ua ha ua ike?' Ua tu yalic tech ike, yan u cimil, pero ua cu yalic tech hae yan u cuxtale, yan a dzocl a bel yetel."

"Malob." Ca bin u cħae le sidra, ca tu cħaah, tu heah Ca hoki huntul x‑cħupal, pero cichpam, cichpam. Ca tu yalah ti, "Baax a kati, niña? Ha ua, ua ik?"

"Ik!" Pum ca lubi.

"Ay dios mio! Dzoc u cimil!" Haylibe, ca bini.

Ca tal u zucune, u lak huntulo u hijos le reye. Ca tu yalah ti, "He cin talal Mam!"

"Coten!"

"He ua a dzaic ten posada?"

"Hele! Banten ma? Ocen! Chen baale, yan cappel sidra yokol le mesa. Cħa humppele, ca heic. Ca hok huntul x‑cħupale zen cichpam. Can a kat ti baax u kati, ua hai ua iki. Ua ike cu cimil, ua hai cu cuxtal. Ca dzocl a bel yetel."

"Malob." Ca bin u han cħae sidra. Tu heah. Ca hokol huntul x‑cħupal cichpam cichpam. Ca tu yalah ti, "Baax a kati niña? Ha ua ik?"

Ca tu yalah le niña, "Ik!" Pum, ca lubi.

Ca tu yalah, "Dios mio! Dzoc u bin cimil, cu dzocole zen cichpam. Haylibe, ban mas." Ca bini.

Ca tal ulak huntul u chan idzin, le mas chichane, ca tu yalah ti, "He cin talal Mam!"

"Coten!"

"Yan ua a dza ten posada?"

"Hele! Chen baale yan humppel sidra tela. Xen a cħae, ca hozce, ca heic. Yan u hokol huntul x‑cħupal cichpame cin ualic teche. Can a ualic ti, 'Baax a kati? Ik ua ha?' Ua tu yalic teche ua hae, cun u cuxtal, ua ike, cu cimil. Pero ua u cuxtale, ca dzocl a bel yetel."

"Malob." Ca bin u cħae sidra, ca tu hokzah, ca tu heah. Ca hokol huntul x‑cħupal, cichpam, cichpam, mas cichpam ti le x‑chucaanoob catulobo. Ca tu yalah tie, "Baax a kati niña? Ha ua ua ik?"

"Ha!" Cu han dzab ti humppel vaso ha. Ca tu yuke. Ca ualaan le niña, pero cichpam cichpam. Ca dzocl u bel yetele. Ca ppatal zen feliz yetel.

Track 10
sty14
U TUNICHIL CEH


tzicbaltabi tu Martina Yu Chan, Ticul

Yan bin huntul h‑dzone, yan bin u tunich. Tuux cun u bin te dzono, chen tu bizic te kaaxo tu zabucane, cu machce, cu yilic hebaaxe balche te kaaxo, le cun u dzone, ceh cun u dzone. Pero chen ca tu yilah ca alab tun bin tie dzoc u kuchul u dzocbil u cimzbil leti le balcheobo. Pero leti ma tu yubic. Lecen cu bizc leti le tunicho ca u cimze leti le hebaaxac, cħicħ ua uech ua can ua hebaax cun u dzone, le ca xic u cħae, ceh. Ca tun bin yalah beya, "Pos tene ma tin zut le tunich ti leti le balcheoba. Ma tin in hau in bin in cħae le ceh beyo. Mas utz tin than bey chen cin in xicen te kaax ten cin dzonic tac x‑huntul cane, ceh cin in taze." cu than bin.

Haylibe, ca bini. Pero bey tun leti le tunicho yan u yumil leti le cehobo. Ca bin bine. Ca bin tu cħa bine tu caten. "Nin cin in taz humppel ceha." Ca bin kuch te kaaxo, chen ca bin ilabil tu tal bin hun mucħ bine le ceh bin tu yicnalo. Ca bin tu yalaal bine, "Etxibil! Leti le tunicho zutoon! Ua ma ta zutic toone c' hantcech beyora, c' cimzcech beyora." Ci bin leti le cehobo.

Ca bin yalah letie, "Uye! Ma tin zutic tech, tumen tene in kat cimzic ulak ceh in bizic tin uotoch."

"Malob!" cu than. "Cin dza tech ulak humppel kin, chen humppel kin. Beyora chen humppel kin. Ua ma ta zutce, tech a uohel." cu yalah ti.

"Malob tun." ca tu yalah beya. "Machiz!" cu than bin. "Mi hah u than le cehobo. Cex cin hokol he u cimzcenobe, cu hantcenobe." Ca tu yalah beya, "Mi hah u than. Beyora cin in cimz huntule. Tac in tucul ma tin in bizic tin uotoch. Tu xule bey cin in dzic ti le balcheobe u despedida." Ca tun tu machah ca tun tu cinzah huntul leti le ceho.

Chen ca tu yilah ca tal bin huntul cħuyum thul. Ca tu yalah tie, "Teche! He le chochela! Hante!"

Ca bin tal huntul i. "Teche! He xan u yala chochela! Hant xan, ca xicech cimac a uolech."

Ca tal huntul coh, ca tun dza humppel u yoc bin ti. Ca bin tal huntul balam, ca bin dza ulak u yoc utial u hant le balamo. Ca bin u dza tac ti huntul cħomac. Ti tulacal le balcheob yan te kaaxo cu taloob, ca tu dza u xet utial u hant beyo.

Ca bin tal huntul chan zinco. "Coten tun chan zinic! He xan le pola. Uay can a ppat tac tu hol u ni le pola tuux yanecha. Le can hokech a hant a uoch ma yan a bin mixtuux."

"Ah, malob! Dios botic."

"Malob, uetxibil, bey behlae dzoc dza toon bak hanta, behlae," le bin le cħuyum thulo, "cħa humppel in kukme. Le can a ual tac a zut cħuyum thul ca zut cħuyum thule ca bin hetuuxace.

Ca bin yalah xan ie, "Pos ten xane, cħa humppel in kukmile. Le can a ual tac a zut ie ca zut ie xan. Ca bin xiklancile. Ma ta caanal ximbal."

Ca tal cohe. Ca tu yalah tie, "Pos haylibe. Cħa xan humppel in mexe utial tac a zuticaba cohe. Chen a kaz in kabae ca zut cohe."

"Malob."

Ca tal balame. Ca tu yalah tie, "Pos haylibe. Cħa xan humppel in mexe utial tac a zuticaba balame ca zut balame."

"Malob."

"Cux tun ten? Ban cin in dza tun ten?" cu than chan zinic. Letie, ua cu dzic u mexe, minaan u mex. Ca tu yalah, "Pos haylibe. Cħa humppel in chan oca." cu than. Ca tu hokzah humppel u oca ca bin u dzaic ti. Ca tu cħae bin.

Ca tu yalahe, "Pos pat tin bin uetxibileex. Behlae tun tin bin." Ca hopp u bin.

Tan tu bin bine, ca tu caxtah huntul hija huntul reye. Ca tu yalahe, "Machiz!" cu than. "Tene utz tin uich le x‑cħupalo. Pero ma in uohelmah ua tin yacuntic beyo letie bin le reyo ma utz tu than beyo." Ca bin mach bin letie le x‑cħupalo, ca tu cħae leti le reyo ca tu bizah naach, mas naach ti tanxel cahile. Ca tu tacah ti le xibpalo.

Ca tu yalah beya, "Pero tene yan in bin in caxte leti le x‑cħupalo. Haylibe. Yan in bin in caxte." Ca bin zutuba cħuyum thule. Ca tu bin, tu xiknal, tu xiknal. Yetel bin zeb xiklancil tu bin tu bin tu bin. Tu caanal bin cħuyum thule cu zutcuba ie. Haylibe, tu caanal bin ie cu xiklancil cu yemel bin cu zutcuba bin coh. Tu caanal bin tu yilah ulak balche bin tac u hantic bin cu hantic bin. Cu dzocole tu ca zutcuba cħuyum thul cu ca hoppol bin tu caten. Haylibe, chen ca ta uilah tu bin tu bin tu bin ca bin kuch bin ti humppel castillo tuux yan leti le reyo, ti yan tun leti u hija, kalaan ti siete llavese ti bin thani.

Ca bin tu yalah, "Machiz!" cu than. "Bix tun tin ocol tela. Ma tu paahtal tin uocol, beyo dzaan ti siete llaves. Bix tun tin ocol. Ah! Beyora tin kahal tene, dzu kahal ten le zinco cu meyah ten beyora." Ca tu yalah, "Kat in zut zinci!" Ca zunah zincile. Ca tun oc tu hol le llaveo. Ca oci. Ca tu yilah le otzil x‑cħupalo hach ya olal culucbal te moyo. Ca yilabi le xibpalo bey ca tu zutcuba xibpalo tu catene. Ca cimacchahi u yol le x‑cħupalo.

Ca tu yalah le xibpalo ti beya, "Pero bix tun bin'c pudzul?"

"Coneex! Coox pudzul!"

"Pero bix tun bin'c pudzul?"

"Pos beyo! Zunen zinci tu catene. Tene zutcen zinci ca xicen."

"Ma tu yutztal in zut cech zinci. Tene hele, pero teche ma tu yutztal."

"Malob. Coox bet humppel bal. Tene in uohel tun bix tun paahtale. Xen. Xexene hokaanech ca xiceche ca makantic hunmut ice. Ca hucħic cu dzocole ca tazic. Tene cin makantic humppel disco ca paahtac cin than, cin cheehe utial cu yubce in tata uaye yanene."

"Aha." Ca bini. Cu dzocole ca tale, dzu taz le hucħbil ico. Ca tu tazic, ca tu lalah bin ti u trompeta utial bin xuchab tumen u tatae. Ca tu dzae le ico. Cu dzocole ca bini. Ca tu yalahe, "Pos coox!"

Calicil ca tu dzaic le disco ca thanac ichil le cuarto. Ti bin le reyo cacate tu man bine yubce tan bin u than tan bin u cheeh tan bin u kay. Cu yalahe, "Ah! Ti yan in hija." Ca bin. Cacate cu ca zut tu catene, cu yuyic tan u thano tan u cheeho tan u kayo. "Ah. Ti yan in hija. Ma tu bin mixtuux. Ma tu paahtal pudzul tene."

Calicil le xibpalo yetel le x‑cħupalo dzoc zam xicoob. Dzu binoob tu binoob tu binoob bin yokol bin huntul tzimin ua yetel baax tu binobe, pero tu pudzuloob.

Ca bin oc bin u yubce humppel silencio bey dzoc u xupul le disco tune. Ca oc bine ca tu hepca le hol nao. Cu yilic mixmac yani. "Ah su machiz." cu than. "Dzoc u bin le x‑cħupala. Ma tin ualic yan u bine. Pero beyora cin chucoob tu pachobe." Ca tu machah u trompeta ca tu xochah le trompeta pero tulacal le ico. Tu col cal bin. Ca hoppol tu zen bine. "Uela tu gran siete!" cu than. "Caah u cimzcen le ica!" bine calicil cu hakacuba, tu cimil, tu hezin tun. Tac u ciz tac u ta cu betic.

Leti u hija yetel le xibpalo dzoc u naachtalo. Ca kuchoob ti humppel nohoch cahe. Ca ci dzoc u beloob. Ca ppat cimac u yoloob.

Track 11
sty15
ROSARIO


tzicbaltabi tumen Ignacia Ku de Cen, Ticul

Yan catul macoob zatoob ich kaxe, le ca tu caxtoob u be utial u binoob ich cahe, zeten tun uiihoob. Ca tun manoob ti humppel na tuux tu betaal le haab cimic huntul xunan. Ca tun mani le macobo, ca tu uilobe tan u betaal zeten yaab hanal. Ca tu yalah huntul le macobo, "Xen a ualtiobe ua u kat u betoob u rosario; ca ualice c' uohel resar xan."

Ca bin bin le maco. "Nu caah ua uchul rosario uaye mamita?"

"Minaan. Toone ma ohel le rosario. Chen'c thabic le cibo. C' thanic u kabai. Ma tan'c betic le rosario. Minaan max cu betic."

"Ua ma ppecexe tene in uohel le rosario."

"A uohleex ua tatito? A uohleex?"

"C' uohel."

"Pos coteneex tatito. Coteneex. Hach cimac in uol."

Ca bin u yale ti u etxibil, "Coox man telo. Ca chan'c bete le rosario, ca paahtac hanal. Coneex."

Haylibe, ca binoob. Cu kuchlobe; "He'c taloone mamita!"

"Coten tatito, coteneex!"

Cu han hayle pita tiob, ca xolahoob, ca hoppol u thanoob, "Las capsulas, los perdigones, los fulminantes, los bales." Baaloob beyo bin. "Chinga tu puta madre."

"Beyo tatito! Kahzeex in mama! Ta kahziceex in mama."

"Los perdigones, los municiones, los bales, los fulminantes, chinga tu puta madre."

"Beyo! Beyo! Kahzeex in mama. Zeten utz in than beyo ca kahzeex in mama."

"Malob, bix u kaba a mama?"

"Aurelia."

"Malob. Chinga tu puta madre Aurelia! Bah. Ya esta la rosario doñita."

"Dzoc ua beyo?"

"Dzocaan. Beyora yan ua u booli?"

"Yan. Beyora cin in han dza teex a hanal." Ca hozabi humppel mesa. Ca hozabi le uahe. Ca hozabi huntul ulum. "Hanteex! Atialeex!" Ca uilaal bix u hanlobe u cacaahoob u hancoob le ulumo. Le dzocobe ca tu yalah, "Bahux in paxmahteex, tata?"

"Mixbaal! Mixbaal."

"He in han dzic teex cappel uah yetel humppit le bako."

"Malob. Malob."

Ca tu han dza tiob humppel dzapal uah. Ca hozabi u tzem ulum, u yoc ulum xan. Ca han dzabal tiob. "Helo tata. Dios botic teex tumen dzoc a kahziceex in mama!"

Track 12
sty16
ATANTZIL TU CONAH U KEKEN


dzibtabi tumen Alejandra Kim Bolles

Yan bin huntul mac yetel u yatane, tu cħizicoob humppel hadzutz keken. Ca tu yalah u yatan beya, "Ay uicham. Baax kin c' conic le kekeno?"

"Ay uatan. Can tac Agosto."

Ulak kin tune dzoc u bin u yicham meyahe ca tal huntul mac, ca kopnahi. Ca bin le uatan u he le hol nao, cu yalic beya, "Baax a kati, nohoch mac?"

"Xunan. Yan ua keken a conteneex?"

"Yan toon huntuli, pero ma tin conic. Tin paatic u tal Agosto."

"Pero xunan, tene Agostoen."

"Am, Agostoech? Malob tun. He in conic teche." Ca tu conah le kekeno.

Le ca zutnah le u yichamo ca tu katah tuux yan le kekeno. Ca tu yalah u yatan beya, "Ma a uohel humppel baali uicham? Dzoc in conic le kekeno."

"Pero uatan! Baaxten ta conah? Ma tin ualah tech le can tac Agosto c' conic?"

"Bey tin betah, uicham. Tali huntul mac, Agosto u kabae, ca tin conah ti."

"Pero x‑cħupal! Ma mac Agosto cin ualic tech. U mes Agosto."

"Ma in uohel uicham. Tene dzoc in conic."

"Pues coox cħae tumen le kekeno yan u bin u poloctal. Col le hol nao. Coox."

Otzil le xunano. Tumen zeten chich tu colah le hol nao humpuli ca tu hodzah. Can tun tu kochah, ca bin tu pach u yichamo. Le u yichamo tumen zeten alcab u bine ma tu yilah baax cu betic u yatano. Dzoc tun u ximbalticoob humppite ca tu yalah u yatan beya, "Ay uicham! Dzoc in zeten canal."

"Baaxten tun dzoc a canal, cole? Tene cin uilice ma yaab dzoc a ximbaltic." Ca tun zutnahi u yiche, ca tu yilah u yatano u kochmah le hol nao. "Pero x‑cole! Baaxten tun ta tazah le hol nao?"

"Ma in uohli. Ma tech ta ualah ten ca in cole?"

"Ma tin ualah tech ca a taze. Chen tin ualah tech ca a kale."

"Pues ma in uohel, uicham. Tene dzoc in tazic."

"Malob, x‑cole. Bey dzoc' naachtaloon, ma tu paahtal c' zutic tucaten. Taze ca in uanteche." Ca tu kochah le hol nao, ca binoob.

Le tun cu betcobe tu akabtal. Ca tu yalah le uatan beya, "Ay uicham. Dzoc in zen canal. In kat uenel."

"Pero tuux cen'c uencoon beya? Minaan mix humppel na, minaan mixbaal, chen kaax. Haylibe. Coox caxtic tuux yantal." Ca tun kuchoob tuux yan humppel nohoch che, ca tu yalah beya, "Coox naacal ti le nohoch cheo." Ca tu dzahoob le hol nao te caanalo, ca chilahoob uenli. Bey tu bethoob tun.

Ma hach uencobi ca tu yuboob tu taloob dzedzec macoob. Tu kayoob, tu ukicoob aguardiente. Ca tu yalah le uatan beya, "Ay uicham. Baax le baalo?"

"Ma in uohel. Mi h‑ocoloob. Mac a chi, uatan. Ma a than. Ua cu yuycoob uay yanone, he u cimzcone."

Le macobo tu paxoob, tu kayoob. Ca tu yalah le uatan beya, "Ay uicham. Hach tac in uokot."

"Pero bix tun can a uokot, x‑cħupal? A kat ua ca cimzaalcoon?"

"Ma in uohel. Tene hach tac in uokot." Ca hoppol tun u tzantzanchaktic le hol nao, tu betic yaab hum beyo.

Ca uyaboob tumen le macobo te cabalo. Ca tu yaloob, "Machiz! Baaxi baal yan te caanalo? Mi yan zeten yaab balche te caanalo." Ca hak u yoloob, ca binoob alcabi. Ca tu paatoob zeten yaab baaloob te yanalo.

Le tun le x‑cħupal tu okoto ca tu uyah minaan le paxe, ca tu yalah, "Dzoci uicham. Dzoc u binoob. Coox uilic baax tu ppatoob. Tin uilic zeten yaab baal tu ppatahoob te cabalo." Can tun emoob, ca tu uilhoob oxppel zabucan chupi yetel takin yetel u guitarra. Ca tu yalahoob beya, "Machiz! Le macoob h‑ocoloob bacaan." Ca tu yalah le uatan beya, "Baax can a bete tun?"

"Ma baaxi, x‑cħupal! Coox bizic le takina. Bey dzoc a conic le kekeno coox bizic le takina."

"Ma tan'c bin cħae le kekeno?"

"Baax keken? Ma ta uilic bahun takin yan toon beyora?"

"Malob tun." Ca tu cuchoob le zabucanoob yetel takin, ca tu bizoob tu yotocho.

Track 14
sty17
HUNTUL MAC TU CHUCAH OCHO BEC(OOB


tzicbaltabi tumen Ladislao Cen Chan, Ticul

Yan bin huntul nohoch dzule yan humppel u dzon, pero ma tu tzayah ti le cħicħobo. Ca tu yalah ti u yatan, "Ua ca uile uatan, le in dzona ma tu tzayah ti le cħicħobo."

"Uicham. Baaxten ma ta betic humppel arcon."

"Hah a than, cole. Nin caah in bete humppel arcon." Ca tun tu betah, ca tu bizah te ich kaxo. Ca tu dza tuux cu ukic ha le becħobo, ca tu dza hun chan thuy ixim yanal le arcono. Le ca taloob le chan becħobo, cimac u yoloob ca tu yiloob le ixime. Ca ocobi, ca tu peczcoob u chan zuum tuux thili le u mac le arcono. Ca kali. Ca bin le mac u yilo, ocho chan becħoob yani. Ca bin alcabi tu yotoch. Cu kuchie, cu yalic ti u yatan beya, "Uatan! Dzoc in chucic ocho chan becħoob."

"Ma tin ualah tech tat? Baaxtial tech a dzon? Mas malob le arcono. Bey dzoc a chucic le cħicħobo, xen a uale ti a compadre ca tac uaye caah'c muul hante."

Ca tun bin le nohoch maco. Le ca kuchi tu yotoch le u compadreo, ca tu yalah ti beya, "Compadre. Ca tacech hanal tin uotoch. Onzicil becħ can a hante."

"Machiz. Malob compadre. He in tale. Chen cin dzoczic baax cin betice cin han tal."

"Malob, compadre. Tene tin bin in uante le in uatano. Telo cin in paatcech." Bey cu yalice, ca tun bini.

Le tun u yatano dzoc u lah cimzic le cħicħobo, dzoc u dzic kaak yetel u zicli. Tu peczic ichil le ziclo, tu peczic, tu peczic, tu yaabtal. Cu xocic, "Huntul, catul, oxtul, cantul, cinco, seis, siete, ocho, nueve, diez. Hach tu hahil. Tu yaabtal. Yan in hantic huntuli." Ca tu hantah. Dzocole, tu xocah tucaten. Leyli tu xocah diezppeli. Ca tu hantah ulak. Bey cu betic, ca ppati chen huntuli, pero letie tu tuclic leyli diez yan te ichil le ziclo tumen tu peczice le huntul yan ichil le hanalo chicaan bey yan mas ichil le ziclo. Ca tu yalah beya, "He in chan hantic ulak huntuli." Ca tu hantah. Tu peczic le ziclo tu caten, pero minaan ulak cħicħ. Dzoc u hantic tulacloob. Le cu kuchul u uichan. "Ay uichan. Dzoc a tal. Cħae le mazcabo. Xen a tazten hunxet u le haaz utial in pakach."

"Malob." Ca tun bin tu pach na, u xot u le haazo. Le ca kuchi le compadreo, ca tu yalah beya, "Tun yan in compadre?"

"Mac a chi! Mac a chi! Bihaan a compadre pach nao yetel u mazcab, tu tuclic u xotic a xicin."

"Baaxten?"

"Ma in uohli, pero bey tu yalah. Yan u xotic a xicin."

"Machiz! Pues pat in bin."

"Patic in han halic hunppit le hanal a bize, compadre. Mientras han taze hunxet u le haazo utial in tohic tech."

"Malob." Ca hoki tu pach le nao, ca ilabi tumen u yichan le x‑nuco, tu yilic tun u machmah humppel mazcab le compadre. Tu yilic nu caah u xote le haazo, ca tu yalah ti beya, "Compadre, ten cin in xote chen hunxet."

Ca tu nucah le compadre beya, "Mix hunxet. Mix hunxet." Ca bin alcabi. Ma zutnahi.

Le ca tal le u yicham le x‑nuco cu yalic beya, "Tuux yan le compadre?"

"A compadre dzoc u lah hantic u bakil le hanalo. Ilae! Chen zicil yani."

"Bix a than cole?"

"Coten a uile. Minaan." Tu peczic tun le hanalo, cu yilic minaan u bake, chen zicil. Ca han hoki tu pach le compadre, pero minaan. Dzoc u bin. Ca ppate, chen le x‑nuc tu hantah le bako.

Track 15
sty18
PPICHI ICHI C(O


tzicbaltabi tumen Martina Yu Chan, Ticul

Yan bin huntul mamatzile, culah tu pakache. Ca tali u tancelem pal, ca tu yalah ti, "Ay Mama. Tac in hantic hac zeen x‑nuc yetel ppichi ichi cħo."

"Malob, pal. Beyora cin in bete."  Ca tun likil, ca tun bin u mach huntul cħo. Ca tu chucah, ca tu hoya u yich le cħoo. Ca tu dza ichil le hucħo, ca tu xaktah. Chen bale, ma tzatz tu dzahi, u zeen beyo tu dza ichil le hucħo. Ca tu xaktah tun utial u betic le pimo. Dzoc u pakachtice, tu tal u pal. "Helo pal. Dzoc in betic le hac zeen x‑nuc yetel ppichi ichi cħo."

"Malob, Mama." Ca tun tu ci toah ti hunxet nok, ca tu dza ti u pal. Ca tu bizah.

Ca tun kuchi ich cole, tu uachic, ca tu yilah u mehen ichobe le chan cħoo ti yan ichil le pimo. Ca tu yalah beya, "Baaxe baal beya? In Mama hach tu hahil u ich le cħoo tu dza bacan ichil le pimo." Ma tu hanti. Ca tu cuchah, ca tu bizah tu caten ti u yotoch. Cu kuchle, ca yalic, "Mama. Ban le ta dza ten cin hante beya?"

"Ma in uohli, pal. Ma ua tech ta ualteni tac a hantic ppichi ichi cħo yetel hac zeen x‑nuc? Pues leti tin betah tech."

"Hach ua tun le ich cħo ta dzahi?"

"Bey ixtaco."

"Baax tun le hac zeen x‑nuco? Baax ta dza beyo?"

"Pues beyo. In zeen."

"Pero Mama! Ma le tin ualah techi. Le hac zeen x‑nuco, tzatzil keken, yetel u ppichi ichi cħo, u buuli. Leti u pimpim uah yetel buuli in kat in hante, ma leti le baal ta betah tena. Ahreydobaya. Baaxtial ti ten. Fo!" Tu han pulah ti le peko. Ca hantab le pimoob tumen le peko.

Track 16

sty20
JUAN MAKOL


dzibtabi tumen Alejandra Kim Bolles

Yan bin huntul mac yetel u yatane, hach zeten otziloob tumen le xibpalo zeten makol. Humppel kine cu yalic u yatan beya, "Ay Juan. Chan xen zi, tumen minaan mix humppit zi utial in pakach."

"Ay uatan. Hach cananen. Patic in chan chital huntzutuc. Dzocole cin likil cin bin zi."

Cu yalic u yatan beya, "Malob, pero chen huntzutuc." Ca chilah Juan uenel.

Dzoc u man humppel ora ca tu yalah u yatan beya, "Juan. Dzoc u chunkintal, tu chocotal kin. Xen ti le zio utial in betic hunppit uah a hante."

"Ay uatan. Leyli hach cananen."

"Ma in uohel. Ua ma ta bin te zio, ma tin betic le uah utial a hante."

Cu yalic Juan beya, "Ay malob tun. Taz in xanab." Ca tazab u xanab. "Tac tin uoc." Ca tac tu yoc. "Taz in ppoc." Ca tazab u ppoc. "Dza tin pol." Ca dzabi tu pol. "Malob. Likzeni." Ca likzab tu kaan. "Bizen ti hol na." Ca bizabi ti hol na. "Hoze humppel in uoc ti le marco." Ca hozabi humppel u yoc te tancabo. Haylibe, ca bini yetel u mazcab.

Ca kuchi ti ich colo, dzoc u canal ximbale. Ca tu uilah humppel x‑nuc chum che, ca tun chilah uenel tu caten. "Le can ahcene cin bin in caxte le zio." Le ca ahe dzoc u akabtal, ca tu yalah beya, "Ave Maria Santisima! Dzoc u akabtal. Hach yaab uenel tin betah." Ca tu uilah humppel chum che tu yicnalo, ca tu yalah beya, "Ma tin bin mas nach. Nin caah in cħace le chum cheo ca in bize. Zamal cin ca zut utial in cħac le zio."

Ca hoppol u cħacic le chum cheo, ca tu uilah yan baal ichil. Ca tu yalah beya, "Baax yan tela?" Ca tu cħenebtah, ca tu uilah, bey humppel ppule. Ca tu lukzah tulacal le zohol yan yokole, ca tu uilah chup yetel takin. "Machiz. Baax le baal beya? Mi puro takin. Quien sabe max tu patah tela. Haylibe. Bey dzoc in caxtico, mi intial, pero ma tin bizic tulacal tumen hach al. Nin caah in bize chen cappel le takino." Ca tu bizah.

Le ca kuch tu yotocho, cu yalic u yatan beya, "Pero Juan. Tuux yan le zi binech a cħao?"

"Minaan, pero tin caxtah takin. Ile. Tin tazah tech cappeli. Xen a cone, ca a man hanal ca'c hante."

Ca tu yalah u yatan beya, "Tuux ta caxtah?"

"Te ichil le kaxo. Ma tin cħacic hunppel chum che, ca tin uilah yan baal ichil. Ca tin lukzah u zohol, ca tin uilah humppel ppul chup yetel takin."

Ca tu yalah u yatan beya, "Malob tun. Xen a thane le compadre yetel le comadre ca talacoob hanal."

"Malob." cu yalic Juan. Ca bini. Le ca kuchi le u compadreobo ca tu yaloob beya, "Baax cu uchul tela? Ma cuchi minaan teex takin utial a hanteex? Baaxten behlae zen yaab takin yan teex?"

Ca yalic Juan Makol beya, "Ma ca a uohel teexe, tene tin caxtah takin."

"Am bey? Bix tun ta betah." Ca lah tzol tiob tumen Juan bixi yetel tuuxi tu caxtah le takino.

Le ca dzocol u hanalobo, ca bini le compadre tu yotoch. Ca hoppol u tuclic bix u topic le Juano, cu tuclic beya, "Nin caah in paate u ekhocħentale, ca xicen te ich colo utial in lah cħic le takino utial in topic in compadre Juan." Bey tu betah.

Le ca ekhocħenchahe ca tu cħa u mazcabe, ca bini. Le ca kuchi ti kaxo, ca tu yilah hahil yan humppel ppul chup yetel takin ichil le chum cheo. Ca tu yalah beya, "Beyora cin in biza. Ca in tace. Le can tac in compadre u cħao, minaan. Dzoc in bizic." Tu lukzic u zoholi yan yokolo, ca tu yilah puro can yani. Ca hak u yol, ca tu han macah u hol le ppulo yetel tunich. Ca tu yalah beya, "Le u mehen cizin in compadre dzoc u tuzcen, pero beyora cin in topa."

Ca tu kochah le ppulo, ca tu bizah tu yotoch Juan Makol. Le ca kuch tu yotoch Juan, ca tu yalah beya, "Compadre. Ma ta ualah tene ta caxtah zeten yaab takin? Pos, dzoc in tazic tech. Hela!" Ca tu pulah yokol le Juan chilicbalo, pero le ca lubi le ppulo, ca paxi. Ca lah kikitpah le takino.

Ca tu yalah Juan beya, "Ay compadre. Hach dios botic tech dzoc a tazic ten le takina tumen hach cananen ca xicen in cħae."

Le compadre ca tu zut u pache, ca bini. Zeten tun tu kuxi tumen yetel letie puro can, yetel le Juan puro takin. Tu olal le u kuxilo. Ca kohaanchahi, ca tu dza yax ta ti. Ca cimi.

Track 17

sty22
BIZCEP


tzicbaltabi tumen Benita Canche Cauich, Tabi

Yan bin huntul xunane, tu tzahic bistec utial u hante. Ca mani u compadre, ca tu yalah beya, "Ay mam. Baax can a hante?"

"Tene bizcep cin in hante."

"Ay dios mio. Bucaah tun le bizcep can a hanto. Teche mas malob bizcep can a hante."

"A kat ua tal ulak domingo utial a uanten?"

"Hele! He in tal in uanteche." cu than bin. Ca bini. Tan u chen bine cu yalic beya, "Ay dios mio. Ma tin creertic u than."

Ca kuch domingo, ca bin tu yotoch le comadreo. Ca kuchi, ca oci. Cu yalic beya, "Maria! He cin tala."

"Malob. Ocen." Ca oci. Tu hozic u cep.

Cu yalic u comadre, "Ay compadre! Baax ca betic?"

"Pues, ma ta ualah ten ca in taz in cep? Pues hela! Coten antes u tal a uicham."

"Ay compadre! Tene bizcep tin ualah tech! Ma a cep!"

"Ma in uohel. Teche ta ualah bizcep a kati. Pues tene nohoch in cep."

"Ay ma, compadre! Bak le bizcepo! Ma a cepi!"

"Comadre, bistec tun le ca ualico, ma bizcepi."

Otzil le compadreo. Ca tu cħa zubtal tumen dzoc u hozic u cep. Ca bini.

Track 19
sty32
CHAN THUL YETEL CUCLINTAOB


tzicbaltabi tumen Martina Yu Chan, Ticul

Yan bin huntul mace, bin dzon ich kaxe. Ca tu yilah huntul chan thul, ca tu yalah beya, "Beyora cin in dzon le chan thulo." Ca hoppol u bin tu pach le chan thulo pero ca zat ti tumen le chan thulo zeten chich u alcab.

Le tun le chan thulo kuchi ti humppel chan mul ta, ca tu yilah yaab cuclintaob yani. Cu yalic tun beya, "Ay in uetxibileex! Tu chucbil in pach tumen huntul mac yetel u dzon. U kat u cimzen. Antenexi!"

"Bix tun cin in antech?" cu yalic huntul le cuclintaobo.

Cu nucic thul beya, "Le can kuchuc le maco ca ualiceex beya, 'Tzelabaex tin bel in uetxibileex. Ua ca hakzic u yol in tzimne bix cin in bete? Ma tin in kuch le cuch cin bizca.' Beyo can a ualeex."

"Malob!" cu yalic le cuclintaobo. Ca tun bin u taccuba le chan thulo.

Le cu tal le maco, ca hoppol u than le cuclintaobo beya, "Tzelabaex tin bel in uetxibileex. Bic a hakzeex u yol in tzimin. Ua ca hakziceex u yol in tzimne, ma tin in kuch le cuch cin bizica." Bey cu yalic le cuclintaobo ca nadzi le maco. Ca ualchahi, cu patic u man le tzimno, pero cu yilice mixbaal cu tal te beo. Le cu betice, ca chin u yich cabale, ca tu yilah le mehen cuclintaobo. Ca tu yalah beya, "A chan meheneex cizineex! Teex bacaan ca auateex tela!" Ca machah huntule, ca tu dza tu chi. Ca tu yilahoob le chucaanoob dzoc u machah le huntulo, ca lah binoob.

Le tun huntul yan tu chi le maco hopp u yalic beya, "Uye! Tu hahil ua zucech yetel a vecina?"

Le tun le maco ma tu nucic tumen ua cu nucic yan u hapic le u chio. Cu hokol tun le chan cuclintao.

Ca tu yalah le chan cuclinta tu caten beya, "Uye! Tu hahil ua zucech yetel a cuñada?"

"Humf!" cu than le maco, pero leyli ma tu hapah le u chio.

Cu hoppol u tuclic le cuclintao bix tun yan u betic utial u hapic u chi le maco. Ca tun tu yalah beya, "Uye! Ha ua zucech yetel a mama?"

"Ha!" cu yalic tun le maco. Ca tu hapah u chi, ca hoki tun le chan cuclintao. Bin tun tu betah. Ca chin u yich le maco utial u cħa ulak utial u dza tu chie, pero minaan mix huntul. Dzoc u lah binoob. Cu than tun beya, "U chan meheneex cizin! Tu olal teexe dzoc u pudzul ten le chan thulo. Behlae ma tin in hante tumen texe chen tuz ca betceex!" Ca tun bin tu yotoch.

Track 20
sty33
CHAN THUL YETEL LE ZAC CIB MACO


dzibtabi tumen Alejandra Kim Bolles

Yan huntul mac, tu betah u col. Ca tu pakah hunkan ic. Ca hoppol u hantaal ti, ca tu cħuctah, ca tu ilah thul bacaan hantic. Ca tu yalah le maco, "Yan tun in chuccech." Ca tu yalah, "Nin caah in bete humppel mac zac cib." Dzoc u betice, ca tu bizah ich col. Ca tu dza tu bel le chan thulo. Dzocole ca bini tu yotoch.

Ulak kin cu zaztale, ca bini ich le colo. Le ca kuchi hach tu ocol le chan thulo. Ca uali u yile, ca tu yubah baax cu yalic le chan thulo. Cu yalic beya, "Tzelaba tin bel, ca uyic! Ua mae, cin malacech." Ca tu lahah le chan mac zac cib. Ca taki u kab tumen tatakci. Le ca tu yilah ma tu paahtal u lukzice, cu yalic beya, "Tan ua a tuclic minaan ulak in kab?" Ca tu ca lahah, ca taki ulak u kab. Tan u yilic ma tu paahtal u lukzic u cappel kabobo ti le maco cu yalic beya, "Ta tuclic minaan in uoc?" Ca tu cochatah, ca tak xan u yoc. Ca tu cochatah yetel ulak u yoc, ca taki xan. Cu yalic tu caten, "Tan ua a tuclic minaan in nak?" Ca tu hadzah le mac yetel u nak, ca taki xan.

Ca tun nadzi le yumil col, ca tu bizah tu yotoch. Cimac u yol le nohoch mam ca tu yilah yan u hantic le thulo. Ca tu yalah ti le u ichamo, "Yan in betic malob hanal." Cu yalic le maco, "Malob. Bete. Tene nin caah in cħae in compadre ca mul hanacoon." Ca tun bini

Le tun le nohoch mam u kat u mache le thulo utial u cimzic, pero le chan thulo ca hoppol u than, cu yalic beya, "Ma a zeb cimzcen. Ca okotnahcen, a uile."

Ca tu yalah le colelo, "Chen a tuz!"

Ca tu yalah le chan thulo, "Chaeni ca paahtac in okot ca a uile."

"Ua ma ta bine, cin chaicech."

Cu yalic le thulo, "Ma tin bin."

Ca chabi, ca hoppol u okot. Tu ppitinpul, chen baale humppit cu betice cu mas naachtal tac ca bini.

Le ca tal u yichamo tu zeten okol. Ca tu yalah u yichamo, "Baax ca oktic cole?" Ca tu yalah le colelo, "In hanal thule pudzi." Ca ppate mixmac tu hantah thul ti le kina.

Track 21
sty35
C(OC(LIN YETEL ZINIC


tzicbaltabi tumen Martina Yu Chan, Ticul

Yan bin huntul cħocħlin yetel huntul zinic. Le cħocħlin, tumen chen kay cu betice ti le yax kino, ma tu bin u caxte u yoch. Tan u kaxal ha yetel toz ha, tan u kamtal le iko, lebetice ma tu paahtal u hokol u caxte u yoch. Ca tun tal le ceelo, ca hoppol u uiihtal, ca bin tu yicnal huntul chan zinic, ca tu yalah ti, "Uye, Chan Zinic. Pay ten humppel chan ixim utial in hante, tumen tene ma tu paahtal in hokol in caxte utial in hante, tumen zeten ceel."

"Cux tun tu yax kin, ban ta betah? Ma ta caxtah baal a hante?"

"Tene chen kay tin betah."

"Ua chen kay ta betah, behlae xen okot."

Track 22
sty36
HUNTUL X‑NUC OCH HACH TAC U HANTIC PUT


tzicbaltabi tumen Martina Yu Chan, Ticul

Yan bin huntul x‑nuc oche, zeten utz tu than u hantic u takni put. Ca bini ich col, ca mani tuux yan humppel chum put, chinchincbal u takni. Ca hopp u naacale, pero caanal tun, ma tu paahtal u kuchli. Bey cu betic, ca man tulacal le akabe, ma kuchli tuux yan le puto utial u emze, utial u hante. Naacal u yol yetel ma tu paahtal u emzice. Ca tu yilah tu zaztale ca tu yalah beya, "Humf. Yax chune, ma tac in hantic le puto. Mix takni."

Track 23
sty41
X‑NUC AC YETEL LE ZAC C(IC(OBO


tzicbaltabi tumen Ladislao Cen Chan, Ticul

Yan bin huntul ace, sesenta años cahacbal ti chichan kanab. Le chan aco zanzamal cu hokol tu hal chi le hao, tu haykinticuba. Humppel kin ca tal dzedzeci zac cħicħoob, nuctacoob, caanaltac u yocoob. Ca tun tu yalah le chan aco, "Ci a uoleex. Yan tac a xikeex, le olal cu paahtal a bineex tanxel tuux ximbal. Dios botic a talal a ximbalteneex." Le tun le nucuch cħicħobo ma tu nucicoob ti le x‑nuc aco. Ca likobe, ca binoob. Ca ya u yol le otzil aco.

Ulak kin tune ca hoki le chan aco, tu haykintuba. Chen ca tu uile tu ca tal le cħicħobe, ca tu yalah beya, "Cimac in uol dzoc a tal a ximbalteneex. Cexi yan in xik utial in bin ta ueteleex."

Ca tu nucah huntul nohoch cħicħ beya, "X‑chich, tac ua bin ximbal?"

"Tac in bin ximbal ta ueteleex, pero minaan in xik."

"Mixbaal ti. Uale ua he a tal."

"Hele! He ua a bizcenexe?"

"Hele."

"Bix tun can a bizceneex?"

"Chen a ual toon he ua tale. Toone ohel bix cen bizcech."

"Hele!"

"Malob tun. Pero X‑Chich, chen humppel baal kabet in ualic tech tun. Ma tan than, tumen ua ca thane yan a cimi."

"Malob, ma tin than."

"Malob, Chich. He tun'c bizceche."

"Hach ua tu hahil?"

"Hach tu hahil."

"Malob. Cimac in uol he in tale."

Le tun le nucuch cħicħobe tu caxtoob humppel che. "Hele Chich. Nache chea. Pero bic a hap a chi, tumen ua ca hapic a chi utial a thane, ca lubul cabal, ca cimzcaba."

"Malob. He in betic beyo."

"Malob. Coox tun. Chumuc le cheo can a nache, Chich." Le tun le aco ca tu nachah u chumuc le cheo. Ca tali huntul le cħicħobo, ca tu nachah humppel u xul le cheo. Ulak tune ca tu nachah ulak u xule, ca tun binoob. Hach cimac u yol le x‑nuc aco tumen tu ximbaltaalo. Chen ca tu uile tu manoob yokol humppel chichan kanab, ti yan yaab mehen palalobe tu chucicoob mehen cay. Ca lik u yichoob caanale, ca tu ilobe le x‑nuc ace. Ca tu yaloob beya, "Eh ila le x‑nuc aco tu bizab. Ma ua zublaci? Ile bix u bizab."

Le x‑nuc aco tun ca tu yalah, "Baax a kateex?" Ca tu chae le cheo. Uilele uilele, ppachah, ca lubi. Minaan ac.

Track 24
sty42
MAM CUUCEBA


dzibtabi tumen Alejandra Kim Bolles

Yan bin huntul chan cuuc yetel u chan pal. Humppel kin tu yalah u chan pal beya, "Mam Cuuc, coox matic hunppit zicil."

"Malob. Coox." Ca binoob ich col. Tu hanticoob le ziclo ca tal u yumil col. Ca tu yalah u pal Mam Cuuc, "Ay, Mam Cuuc. He cu tal u yumil col."

"Ay ppatic in hantic hunppit mas zicil."

"Pero Mam Cuuc. Tu nadztal u yumil col."

"Ay ppatic in hantic mas zicil."

"Pero Mam Cuuc, dzoc u hach nadztal le yumil col." Ca alcabnah le chan pal, pero Mam Cuuc ma tu paahtal u yalcab tumen zen naah.

Ca ilabi tumen u yumil col, ca tu yalah beya, "Chan baal! Baax ca betic tela? Behlae can cimil." Ca tu hozah u dzon, ca tu cimzah.

Otzil Mam Cuuc. Dzoc u naachtal le yumil col, ca tal alcabil u chan pal. Ca hoppol u yokol, ca hopp u yalic beya, "Ay Mam Cuuc! Dzoc a cimzaal." Ca tu machah u kab u mamae. Helili helili, ca tu bizah yanal zuuc.

Ti yan yanal zuuc yetel u mama, dzoc u cimilo, ca man huntul chan urich. Ca tu yalah beya, "Baax ca betic telo, Chan Cuuc?"

"Ay! Ma a uohel Chan Urich? Dzoc u cimzaal Mam Cuuc. Tan in belartic."

"Malob. Coox belartic."

"Malob, Chan Urich."

Le cu betcobe, ca mani huntul bah, cu yalic beya, "Baax ca betceex telo?"

"Ma a uohel Chan Bah? Dzoc u cimzaal Mam Cuuc. Tan'c belartic."

"Malob. He in ppatal xan."

Ti yanobe ca man huntul cħom, cu yalic beya, "Baax ca betceex telo?"

"Tan'c belartic Mam Cuuc."

"Malob. In ppatal xan."

Leyli le cu beticoob ca man huntul alazan. "Baax ca betceex telo?"

"Tan'c belartic Mam Cuuc."

"Malob. Cin ppatal xan."

Ca hoppol u kayoob tulacaloob:

"Ten tene Alazanen, ten tene Alazanen."

"Ten tene Chan Urichen. Ten tene Chan Urichen."

"Bahcutum. Bahcutum. Bahcutum. Bahcutum."

"Hurururudz. Hurururudz."

"Bahcutum. Bahcutum. Bahcutum. Bahcutum."

"Hurururudz. Hurururudz."

Track 25
sty43
CUUC TU TUZEN


tzicbaltabi tumen Martina Yu Chan, Ticul

Yan bin huntul cħicħe, u kaba ucum, yetel huntul chan cuuc. Tu man le ucum yetel u palalobo, ca tu yalah le cuuc beyo, "Baaxten ma ta lah cimzic le mehen palaloob? Ma ta uilic, tene mix huntul pal yan ten."

"Eh bix tun cin in cimze. Ma ta uilic, in palal?"

"Beyo utial ca paahtac a bin ximbal. Ma kabet mix huntul mehen palal ta pach."

"Mataan. Otziloob."

"Baax otziloob? Mas malob beyo."

"Hach bix a ualic?"

"Tu hahil."

Ca bini le ucum, ca tu machah u mehen palaloob, ca tu ueyueyppuchtah luum. Ca tu yalah beya, "Malob. Dzoc in cimzic tulacal in palaloob. Mix huntul yani."

"Malob." cu yalic le cuuco.

Ulak kine ca bini le chan cuuco yetel zeten yaab palaloob tu pach. Ca tu yalah le ucum beya, "Baaxten ta tuzen beya? Ma ta ualah tene dzoc a lah cimzic a palaloob? Letene dzoc in cimzic tulacal in palaloob. Beyora mix huntul ppat tene."

Ca hoppol u yokol, tu yalah beya:

"Heyin! Cuuc tu tuzcen, Cuuc tu tuzcen!"

Track 26
sty44
X‑KURUCH YETEL U CINCO


dzibtabi tumen Alejandra Kim Bolles

Yan bin huntul X‑Kuruch, tan u miztic u yotoche, ca tu caxtah humppel cinco. Ca tun hoppol u tuclic, baax cun u mane. Ca tu yalah beya, "Ua cin manic bak cu xupul ten. Ua cin manic buule cu xupul ten. Ua cin manic ixime cu xupul ten. Mas malob cin man polvio." Ca bin u man u polvio. Ca zunahi tu yotoche, ca tu lah pakah tu yich. Ca culah tu hol na.

Ma zami cu man huntul Thel, ca tu yalah beya, "Ay X‑Cichpam X‑Kuruch. He ua a dzocol a bel yetel tene?"

Cu nucic Chan X‑Kuruch beya, "Ua ma hach kam a auate."

Cu nucic Chan Thel beya, "Ma. Ma hach kami."

"Coox uilic. Kaynen utial in uyic."

"Kikiriki!" cu than le Chan Thelo.

Ca hak u yol le Chan X‑Kurucho, ca tu yalah beya, "Ay ma! Hach kam a than! He a hazic in uole." Haylibe, ca bin Chan Thel.

Ca tun man huntul Chan Tzimne, ca tu yalah beya, "Ay X‑Cichpam X‑Kuruch! Yan ua a dzocol a bel yetel tene?"

"Ua ma hach kam a auate. Kaynen utial in uye."

"Neeeeeeh!"

"Ay! Hach kam a auat! He a hazic in uol ti akab." Haylibe, ca bini.

Ca man huntul Xibil Uacax, ca tu yalah beya, "Ay hach X‑Cichpam X‑Kuruch! He ua a dzocol a bel yetel tene?"

"Ua ma hach kam a auate. Auatnen utial in uye."

"Rooooooor!"

"Ay matech! Hach kam a auat. He a hazic in uol ti akab." Haylibe, ca bini.

Ca man huntul Chan Cħo. "Ay Cichpam X‑Kuruch. He ua a dzocol a bel yetel tene?"

"Ua ma hach kam a auate."

Ca tu yalah Chan Cħo beya, "Iiiiiic."

"Hach malob a auat. He in dzocol in bel yetel teche." Malob. Cu dzocol u beloob.

Ulak kine u kat bin le Chan X‑Kuruch tu hucħe, ca tu yalah ti u yicham beya, "Chan Cħo. Nin caah hucħ. Hunppit ora yan a bin a uile le buulo in dzamah kaako, pero yan a peczic yetel nohoch cuchara, ma malob yetel le chichano."

"Malob."

Ca bin le Chan X‑Kuruch ti hucħe. Humppit orae ca bini le Chan Cħo u pecz le buulo, pero dzoc u tubul ti u cħic le nohoch cucharao, ca tu peczah yetel le chichan cuchara. Bey cu betice, ca bin ichil le buulo. Le ca zutnahi Chan X‑Kuruch minaan u yicham. Dzoc u naacal u yol u caxtice, ca tu yalah beya, "Bey ma culaan in uichamo, tene in kat hanal. Dzoc in uiihtal." Ca bin hale u hanalo, ca tu ilah yan bak ichil. Ca tu yalah beya, "Ay otzil Chan Cħo. Tu dza keken ichil le buula. Nin caah in biz humppit ti in vecina." Ca tu bizah. Ca zutnahi, ca culah te hanalo.

Le cu betice ca tali alcabil le vecina. "Tuux yan a uicham?"

Cu nucic Chan X‑Kuruch, "Ma in uohel. Minaan uaye."

Ca tu yalah le vecina beya, "Pues ma a uohel humppel baale vecina? A uicham le ca hantico!"

"Ay ma a ualic ten!" cu than le Chan X‑Kurucho.

"Beyo, vecina! Ma ta uilah le chan kab ta dza ten ichil le buulo?"

Ca tun hoppol u yokol le Chan X‑Kurucho tumen minaan u yicham.

Track 27
sty45
C(O TU BIZAH U CINCO X‑KURUCH


dzibtabi tumen Alejandra Kim Bolles

Yan bin huntul Chan X‑Kuruch, tu miztic u yotoche, ca tu caxtah hunppel cinco. Cimac yol, tu tulic baax cun u man yetel. Ca tal huntul Cħo, ca tu bizah le cinco tu yotoch. Ca hoppol u yokol le Chan X‑Kurucho, cu yalic beya, "Chan Cħo. Zut ten in cinco. Ua ma ta zutic tene, cin thanic huntul Miz ca u hantcech."

Cu yalic Cħo beya, "Ma tin zutic tech, tumen utz tin uich."

"Pues Miz. Coten a hante Cħoa, tumen le Cħoa tu bizah in cinco."

Cu yalic Miz beya, "Ma tu paahtal in hantic Cħo, tumen ma tu betah ten mixbaal."

"Pues Pek. Coten a chie Miza, tumen le Miza ma u kat u hante Cħoa, tumen le Cħoa tu bizah in cinco."

Cu yalic Pek beya, "Ma tu paahtal in chiic le Miza, tumen ma tu betah ten mixbaal."

"Pues Che. Coten a hadze Peka, tumen le Peka ma u kat u chie Mizo, tumen le Mizo ma u kat u hante Cħoo tu bizah in cinco."

Cu yalic Che beya, "Ma tu paahtal in hadzic le Peko, tumen ma tu betah ten mixbaal."

"Pues Kaak. Coten a thabe Chea, tumen le Chea ma u kat u hadze Peko, tumen le Peko ma u kat u chie Mizo, tumen le Mizo ma u kat u hante Cħoa, tumen le Cħoa tu bizah in cinco."

Cu yalic Kaak beya, "Ma tu paahtal in hadzic le Peko, tumen ma tu betah ten mixbaal."

"Pues Ha. Coten a tupe Kaaka, tumen ma u kat u thabe Cheo, tumen le Cheo ma u kat u hadze Peko, tumen le Peko ma u kat u chie Mizo, tumen le Mizo ma u kat u hante Cħoa, tumen le Cħoa tu bizah in cinco."

Cu yalic Ha beya, "Ma tu paahtal in tupic le Kaako, tumen ma tu betah ten mixbaal."

"Pues Uacax. Coten a uke Haa, tumen le Haa ma u kat u tupe Kaako, tumen le Kaako ma u kat u thabe Chea, tumen le Chea ma u kat u hadze Peko, tumen le Peko ma u kat u chie Mizo, tumen le Mizo ma u kat u hante Cħoa, tumen le Cħoa tu bizah in cinco."

Cu yalic Uacax beya, "Ma tu paahtal in ukic le Hao, tumen ma tu betah ten mixbaal."

"Pues coten Mac. Coten a cimze Uacaxa, tumen le Uacaxa ma u kat u uke Hao, tumen le Hao ma u kat u tupe Kaako, tumen le Kaako ma u kat u thabe Chea, tumen le Chea ma u kat u hadze Peko, tumen le Peko ma u kat u chie Mizo, tumen le Mizo ma u kat u hante Cħoa, tumen le Cħoa tu bizah in cinco."

Cu yalic Mac beya, "Ma tu paahtal in cimzic le Uacaxo, tumen ma tu betah ten mixbaal."

"Pues ppat tin thanic le halach uinic cu bizceex ti carcel."

Ca bin alcabil le Maco utial u cimze le Uacaxo. Ca tu yilah le Uacax nu caah cimzaalo, ca bin alcabil u uke Hao. Ca tu yilah le Haa nu caah ukbilo, ca bin alcabil u tupe le Kaako. Ca tu yilah le Kaak nu caah tupbilo, ca bin alcabil u thabe Cheo. Ca tu yilah le Che nu caah tocbilo, ca bin alcabil u hadze Peko. Ca tu yilah le Pek nu caah hadzbilo, ca bin alcabil u chie Mizo. Ca tu yilah le Miz nu caah chibilo, ca bin alcabil u hante le Cħoo. Ca tu yilah le Cħo nu caah hantbilo, ca bin alcabil u zute le cinco.

Ca cimacchah u yol X‑Kuruch tucaten.

Track 28
sty46
DZINDZIN


tzicbaltabi tumen Alejandra Kim Bolles

Yanoon ich humppel zahcabe, tan'c hithe. Ca oci huntul chan dzindzin, ca tu yalah in chich beya:

Tene in uohel baax cu yalic le chan dzindzino. Nin caah in ualic tech bix cu yalic. Cu yalic beya:

     Buenos dias mam.

     Baax a kati mam?

     Talen in mahant hundzit ic mam.

     Baaxtial tech mam?

     Utial in zot tu hol u uit in uabil mam.

     Drrrrrrum!

Track 31
sty13
U YATAN YUM REY YETEL U PAL


tzicbaltabi tumen Clemente Sosa Couoh, Kom Cħeen

Yan bin huntul rey, yan bin huntul u koz. Le kozo humppel negro. Chen de repente, cu yalah ti tumen le yum reyo, "Negro! Ua ca uile," cu than, "leti in uatano," cu than ti, "yan a biz a pule."

"Pero yum rey! Baanten?"

"Ma in uohli, Negro. Dzin ualic tech."

"Bueno yum rey. Le baax ca ualic ten yan in dzoczic."

Le ca tu zaztale tu yubah le yatane le reyo, ca tu yalahe, "Ay Negro!" cu than. "Yan ua bizc a pule?"

"Yan. Dzu ordenartic yum rey."

Ca xaxchahe, "Pero tene yan in bizic hunppit bastimento." Ca tu cħae u bastimento, ca tu bizah. Ca tu naaczah yokol le tzimin, halah ca tu bin.

"Pero Negro," cu yalah ti, "leti le señora can a bizaal, yan a tazc u tamle ca in hante." cu than.

Ca tu yalah le Negro, "Es posible! Bix tun cin in bete?" Ca bini. "Pero no le hace. Coox!" Ca bini.

Songs
Track 32

CHAN HUH

Kaytabi tumen Antonia Poot Tuz, X-Ho Tzucil

          Hatzcab  kin          ca       hoki             huntul    huh        tu    chan hol.

         U  chan  ich            mehentac             tan   tu    num        ppippich  ich.

        Le  chan huh               ektaco                   coɔocbal             u    chan pach,

            kikiixci               u   chan  ne,              ninicħci              u   chan   co. 

Track 33

X-NUC OCH

Track 34

CHINCHA YETEL CĦIC


kaytabi tumen Martina Yu Chan, X-Culil

1) U kat ɔocl u bel, chincha yetel cħic,

Pero baax u ɔic, minaan u takin,

Ca tu nucah tun, huntul chichan cay,

“Thublic tu chi ha, ten ɔic u takin.”

2) U kat ɔocl u bel, chincha yetel cħic,

Pero baax u ɔic, minaan u xanbi,

Ca tu nucah tun, huntul x-nuc uacax,

“Uchuc u ɔocol bel, ten ɔic u xanbi.”

3) U kat ɔocl u bel, chincha yetel cħic,

Pero baax u ɔic, minaan u ɔipit kab,

Ca tu nucah tun, huntul chichan x-cax,

“Thuchlic tin chan ku, ten ɔic u ɔipit kab.”

4) U kat ɔocl u bel, chincha yetel cħic,

Pero baax u ɔic, minaan u bocħil,

Ca tu nucah tun, huntul pay och can,

“Coɔlic tu kab che, ten ɔic u bocħil.”

5) U kat ɔocl u bel, chincha yetel cħic,

Pero baax u ɔic, minaan u noki,

Ca tu nucah tun, humppel x-nuc xlail,

“Haylic tu hal cot, ten ɔic u noki.”

6) U kat ɔocl u bel, chincha yetel cħic,

Pero baax u ɔic, minaan u rosario,

Ca tu nucah tun, huntul uolpocħ can,

“Uchuc u ɔocol bel, ten ɔic u rosario.”

7) U kat ɔocl u bel, chincha yetel cħic,

Pero baax u ɔic, minaan u cacui,

Ca tu nucah tun, huntul chichan bacħ,

“Thuchlic tu kab che, ten ɔic u cacui.”

8) U kat ɔocl u bel, chincha yetel cħic,

Pero baax u ɔic, minaan u cabi,

Ca tu nucah tun, huntul x-nuc bolon,

“Uchuc u ɔocol bel, ten ɔic tu ɔu che.”

9) U kat ɔocl u bel, chincha yetel cħic,

Pero baax u ɔic, minaan u padrino,

Ca tu nucah tun, huntul chichan cħo,

“Thuchlic tin chan hol, tene u padrino.”

10) U kat ɔocl u bel, chincha yetel cħic,

Pero baax u ɔic, minaan u yum kini,

Ca tu nucah tun, huntul chac pol cħom,

“Thuchlic tu kab che, tene u yum kini.”

Track 35

IN KAT ƆOCOL IN BEL


kaytabi tumen Clemente Sosa Couoh, H-Kom Cħeenil

Adios in kat ɔocl in bel

pero minaan ten u tohol

pero cu nucic ten X‑Tohol ten ti cu tohol

pero cu nucic ten X‑Tohol ten ti cu tohol

Adios in kat ɔocl in bel

pero minaan ten u chamli

pero cu nucic ten H‑Chamal Kin ten ti cu chamli

pero cu nucic ten H‑Chamal Kin ten ti cu chamli

Adios in kat ɔocl in bel

pero minaan ten u noki

pero cu nucic ten Chan X‑Nokol ten ti cu noki

pero cu nucic ten Chan X‑Nokol ten ti cu noki

Adios in kat ɔocl in bel

pero minaan ten u takni

pero cu nucic ten X‑Chan X‑Tacay ten ti cu takni

pero cu nucic ten X‑Chan X‑Tacay ten ti cu takni

Adios in kat ɔocl in bel

pero minaan ten u tzoyil

pero cu nucic ten H‑Chan Tzo ten ti cu tzoyil

pero cu nucic ten H‑Chan Tzo ten ti cu tzoyil

Track 36, 37

Track 38
BUENAS DIAS DON DON SIMON

kaytabi tumen Martina Yu Chan, X-Culil

Buenas dias don don Simon.

Buenas dias doña hijatzil.

Baax cu uchul tech hijatzil?

Ay señor tal in ualtech tu hahaɔcen in uichan.

Baaxten tu haɔcech tun a uichan?

Ma tun uoheli señor.

Beyoritas tun in tuxtic cħabila.

Buenas dias don don Simon.

Buenas dias don hijotzil.

Baaxten tun ca haɔic a uatan?

Ay señor ma tu hucħic in uoch keyem.

Ay señor, chen u tuz.

Zanzamal u bizic, zanzamal u tazic tu caten.

Track 39

X‑YANIL COT


kaytabi tumen Clemente Sosa Couoh, Kom Cħeen

Ay x‑cichpam x‑cħup, x‑cichpam dzu in puczikal.

Chichan cħocolte, chichan caztran dzi,

chichan cħocolte, chichan caztran dzi.

Ay x‑cichpam x‑cħup, x‑cichpam dzu in puczikal.

Ca oczic yanal cot.

Chichan cħocolte, chichan caztran dzi,

chichan cħocolte, chichan caztran dzi.

Track 40

Tu kuchul le kine chan puz tanilo

kaytabi tumen don Tómas, H-Culil

Tu kuchul le kine chan puz tanilo.

Tac le mehen x-nucoob zak tun u tan yocoob.

Utial u hauzic u zakil tan yocoob,

tac bin le mehen x-nucoob hach zak u tan yocoob.

Bey, yan tun u cacach meki

hex u bin u paxil okotzic.

Yan tun u holhol meki.

Coteneex a uileex a uileex.

Yan tun u cacach meki

hex u bin u paxil okotzic.

Ca tun uileex bix cu binoob

zutulzutoob le chan x-nucoob

Tu kuchul le kine chan puz tanilo.

Tac le mehen x-nucoob zak tun u tan yocoob.

Utial u hauzic u zakil tan yocoob,

tac le mehen x-nucoob hach zak u tan yocoob.

Track 41

Tech u tuknel in uich

kaytabi tumen don Tómas, H-Culil

Tech u tuknel in uich

tech u ɔu in puczikal

yacunten x-cichpam xunan.

Ua ma ta yacunten chan x-colelbil

hach tun zeban cin cimil.

Le tun tuknel in uich

hach box bey humppel zibuule.

Chen yetel u zazilil

cu thabic in puczikal.

Le tun tuknel in uich

hach box bey humppel zibuule.

Chen yetel u zazilil

cu thabic in puczikal.

Tech u tuknel in uich

tech u ɔu in puczikal

yacunten x-cichpam xunan.

Ua ma ta yacunten chan x-colelbil

taytac tun yan in cimil.

Track 42

Tu chun che tu chun tuniCH
kaytabi tumen don Tómas, H-Culil

Tu chun che tu chun tunich, ti man in uich in caxtech.

Tu chun che tu chun tunich, ti man in uich in caxtech.

Adios x-cichpamil, adios in x-colel,

Bin in caah uale, ma bikin cin uilech.

Yan’ u bancoil actun, tin bin pan a cim mucnal

Yan’ u bancoil actun, tin bin pan a cim mucnal

Adios x-cichpamil, adios in x-colel,

Bin in caah uale, ma bikin cin uilech.

Track 43

Coneex, coneex palaleex

Kaytabi tumen Ramon Cen Ku, H-Culil

Coneex, coneex palaleex,

coneex, coneex okotzic.

Coneex, coneex palaleex,

coneex, coneex okotzic.

Xic c’ bin, xic c’ bin okotzic,

ca tun beya, ca tun ma.

Ca tun beya, ca tun ma,

botacone, le caxtic.

Coneex, coneex palaleex,

coneex, coneex okotzic.

Oxppel kin c’ zaccunah,

oxppel kin c’ zaccunah.

Xic c’ bin, xic c’ bin okotzic,

ca tun beya, ca tun ma.

Ca tun beya, ca tun ma,

botacone, le caxtic.

Track 45
CHAN UECH


kaytabi tumen Ladislao Cen Chan, H-Culil

Nin caah in tzicbalteex humppel chan tzicbal. Le tzicbala humppel chan tzicbali huntul chan uech. Le uecha hach cu ppaztaal tumen le macobo. Ca tali huntul chan x-cħupal, ca tu yalahe, “Ma a ppaztceex le uecha tumen ci u hantaal. Chen baale chan kay bin’c betice.”

1) Ma machic ten, ma machic ten u ne chan uecho,

U xolte ɔul, u xolte ɔul,

Con tze, con tze, con tzecatetze con tze.

2) Ma machic ten, ma machic ten u bobox chan uecho,

U sarten ɔul, u sarten ɔul,

Con tze, con tze, con tzecatetze con tze.

3) Ma machic ten, ma machic ten u tzol chan uecho,

U arpa ɔul, u arpa ɔul,

Con tze, con tze, con tzecatetze con tze.

4) Ma machic ten, ma machic ten u yoc chan uecho,

U trinchante ɔul, u trinchante ɔul,

Con tze, con tze, con tzecatetze con tze.

5) Ma machic ten, ma machic ten u pol chan uecho,

U yoch om ɔul, u yoch om ɔul,

Con tze, con tze, con tzecatetze con tze.

6) Ma machic ten, ma machic ten u yich chan uecho,

U yoch buul ɔul, u yoch buul ɔul,

Con tze, con tze, con tzecatetze con tze.
7) Ma machic ten, ma machic ten u xicin chan uecho,

U cuchara ɔul, u cuchara ɔul,

Con tze, con tze, con tzecatetze con tze.

8) Ma machic ten, ma machic ten u chochel chan uecho,

U cadena ɔul, u cadena ɔul,

Con tze, con tze, con tzecatetze con tze.

9) Ma machic ten, ma machic ten u hol u ta chan uecho,

U sortija ɔul, u sortija ɔul,

Con tze, con tze, con tzecatetze con tze.

Track 46

U KAYIL CHAN UECH


kaytabi tumen Clemente Sosa Couoh, H-Kom Cħeenil

Bey, con bey, con beycete bey con bey

He cu tal u pol le chan uecho

u tesoro xunan, u tesoro xunan

bey, con bey, con beycete bey con bey

He cu tal u puch le chan uecho

u caja xunan, u caja xunan

bey, con bey, con beycete bey con bey

He cu tal u ne le chan uecho

u baston ɔul, u baston ɔul

bey, con bey, con beycete bey con bey

He cu tal u molol le chan uecho

u sortija xunan, u sortija xunan

bey, con bey, con beycete bey con bey

He cu tal u chochel le chan uecho

u cadena xunan, u cadena xunan

bey, con bey, con beycete bey con bey

Track 47-48
U KAYIL CHAN UECH


kaytabi tumen huntul xunan, X-Numil

Le tun tech u chan uech

Le tun u polo u tenedor yum ɔul

ɔurut ɔunɔi, ɔurut ɔunɔi, maniconte, maniconte

Le tun tech u chan uech

Le tun a xicino u cuchara yum ɔul

ɔurut ɔunɔi, ɔurut ɔunɔi, maniconte, maniconte

Le tun tech u chan uech

Le tun u chichan hol a ni u vaso yum ɔul

ɔurut ɔunɔi, ɔurut ɔunɔi, maniconte, maniconte

Le tun tech u chan uech

Le tun a chichan xicino u cuchara yum ɔul

ɔurut ɔunɔi, ɔurut ɔunɔi, maniconte, maniconte

Le tun tech u chan uech

Le tun a chichan icħaco u trinchante yum ɔul

ɔurut ɔunɔi, ɔurut ɔunɔi, ɔurut ɔunɔi

maniconte, maniconte, maniconte, ɔurut ɔunɔi

Le tun tech u chan uech

Le tun a chan zolo chan uech u plato yum ɔul

ɔurut ɔunɔi, ɔurut ɔunɔi, ɔurut ɔunɔi

Le tun tech u chan uech

Le tun a chichan neo u baston yum ɔul

ɔurut ɔunɔi, ɔurut ɔunɔi, maniconte, maniconte, maniconte

Le tun tech u chan uech

Le tun a chichan chochelo u cadena colel xunan

ɔurut ɔunɔi, ɔurut ɔunɔi, ɔurut ɔunɔi

Le tun tech u chan uech

Le tun u chichan hol a ta u chichan anillo colel xunan

ɔurut ɔunɔi, maniconte, maniconte, maniconte

Le tun tech u chichan uech

Le tun u chichan pol le chan uecho u tenedor yum ɔul

ɔurut ɔunɔi, ɔurut ɔunɔi, ɔurut ɔunɔi

Le tun tech u chan uech

Le tun a xicino u cuchara yum ɔul

ɔurut ɔunɔi, ɔurut ɔunɔi

maniconte, maniconte

Le tun tech u chan uech

Le tun u chichan hol a ta u chichan anillo colel xunan

